Hal Robson-Kanu yn 2016… Jonny Williams yn 2021? – Golwg360\nMae Jonny Williams, chwaraewr canol cae Cymru, yn dweud – â’i dafod yn ei foch – ei fod e “wedi bod yn ymarfer troadau Cruyff” ar drothwy’r Ewros.\nRoedd gôl wych Hal Robson-Kanu yn erbyn Gwlad Belg yn rownd wyth olaf Ewro 2016 yn un o eiliadau mawr y gystadleuaeth, ac fe gafodd ei enwi’n ‘Gôl yr Ewros’ ar ôl iddo droi ar ei sawdl a tharo’r bêl i’r rhwyd.\nRoedd Robson-Kanu heb glwb ar y pryd ar ôl cael ei ryddhau gan Reading, a dyna’r sefyllfa mae Williams ynddi ar ôl i Gaerdydd ei ryddhau fis diwethaf, bedwar mis yn unig ar ôl iddo fe symud o Charlton.\n“Yn amlwg, dydy hi byth yn beth braf cael eich rhyddhau,” meddai am y profiad o orfod gadael yr Adar Gleision.\n“Ond dw i’n teimlo’n hamddenol ac yn dda ynof fi fy hun, dw i’n teimlo’n gryf.\n“Ro’n i’n meddwl fy mod i wedi chwarae’n dda [i Gaerdydd] pan ges i’r cyfle, ond wnes i jyst ddim cael lwc wrth gael fy newis yn y tîm.”\nOnd y syndod mwyaf iddo yw’r tro pedol honedig mae’r clwb wedi’i wneud, er mai un gêm yn unig ddechreuodd e yn y crys glas.\n“Ro’n i’n meddwl yn wreiddiol fy mod i’n aros ar ddiwedd y tymor, felly fe ddaeth yn syrpreis i fi,” meddai.\n“Ond ar yr un pryd, dydy pêl-droed ddim yn fy synnu.\n“Dw i wedi bod yn y gêm ers deng mlynedd ac wedi profi sawl llanw a thrai.\n“Rydych chi’n ei dderbyn e, yn symud ymlaen a dw i’n rhydd eto.\n“Dw i wedi bod yn y sefyllfa hon o’r blaen a bydda i’n parhau i frwydro a mwynhau fy mhêl-droed.\n“Roedd hi’n siomedig sut aeth pethau yng Nghaerdydd oherwydd ro’n i wedi cyffroi o gael symud yno, ond mae rhywun wedi gwneud penderfyniad ac mae’n rhaid i fi symud ymlaen.”\nYan Dhanda wedi’i enwi ar fwrdd cynghori newydd yr elusen Kick It Out\n"Rwyf am ddefnyddio'r llwyfan hwn i sicrhau newid cadarnhaol, a thrwy gydweithio gallwn wneud hyn yn bendant"


Ymlaciwch ac adfywiwch wrth i’r safle glampio moethus diweddaraf yng Nghymru agor ym Mhwllheli | Banc Datblygu Cymru\nYmlaciwch ac adfywiwch wrth i’r safle glampio moethus diweddaraf yng Nghymru agor ym Mhwllheli\nWedi ei gyhoeddi: 05/10/2021\nCariad tuag at gelf a natur yw’r ysbrydoliaeth y tu ôl i agor Brook Cottage Shepherd Huts ger Pwllheli.\nMae’r pum cwt bugail traddodiadol, sy’n cynnig profiad glampio moethus, wedi cael eu hadeiladu gan y cyd-berchnogion Jonathan Gooders a Mark Barrow, y ddau ohonynt â chefndir mewn celfyddyd gain, yn dilyn help llaw gan y Banc Datblygu.\nMae micro-fenthyciad o £50,000 wedi galluogi iddynt drawsnewid y safle tair erw, sydd bellach yn cynnwys dau gwt sipsiwn, dau gwt potsiwr ac un cwt bugail. Mae’r cytiau, sydd ar lan y llyn ac sy’n cynnig golygfeydd godidog o fynyddoedd Yr Eifl, yn gabanau ar wahân ac wedi’u gwneud o ddeunyddiau cynaliadwy a ffenestri gwydr dwbl. Maent wedi’u lleoli’n sensitif ac wedi’u hamgylchynu gan blanhigion dringo, coed a gwrychoedd naturiol sy’n cynnig llonyddwch a phreifatrwydd i bob un.\nWedi’u henwi ar ôl Joan, gwraig Llywelyn Fawr a’u pedair merch Angharad, Susanna, Marared ac Elen, mae gan bob un o’r cytiau moethus ei gymeriad ei hun a thu mewn pwrpasol gydag ystafell gawod breifat, cegin a llosgydd coed.\nDywedodd Mark Barrow, y cyd-berchennog: “Roedden ni wedi bod eisiau newid ein ffordd o fyw ers tro ac yna ddaru ni syrthio mewn cariad â’r ardal brydferth hon yn ystod taith i Bortmeirion yn 2017. Ddwy flynedd yn ddiweddarach daethom o hyd i’n cartref delfrydol yn Y Ffor, ychydig y tu allan i Bwllheli, ac roeddem yn gwybod bod ganddo’r potensial i fod yn lleoliad gwych ar gyfer glampio moethus gyda thair erw sy'n ffinio â llyn hyfryd a golygfeydd godidog.\n“Wrth gwrs, ni allai neb fod wedi rhagweld Covid-19 ond mae un peth yn sicr, rydyn ni i gyd wedi dod i werthfawrogi gwerth gwyliau moethus yn ein gwlad brydferth ein hunain. Yn wir, mae chwilio am brofiadau dilys a chyfleodd i ymgolli’n llwyr mewn diwylliant ac awyrgylch lleol wedi dod yn sbardun i lawer o deithwyr brwd erbyn hyn a dyna pam ein bod yn datblygu amrywiaeth o becynnau pwrpasol ar y cyd ag artistiaid a chrefftwyr lleol. Bydd y gwesteion yn cael gwir flas o’r ardal leol a byddant yn gallu ymlacio, dadflino ac adfywio’n gyfforddus.\nFodd bynnag, fyddai hyn ddim wedi bod yn bosibl heb gymorth y Banc Datblygu. Roedd ganddyn nhw’r weledigaeth i gredu yn ein huchelgais ac erbyn hyn maen nhw’n rhoi’r gefnogaeth sydd ei hangen arnom i greu cyrchfan wyliau unigryw a fydd nid yn unig yn gwella’r ardal, ond hefyd yn atgyfnerthu brand Cymru’n gadarnhaol ac yn dod â buddion hirdymor go iawn i’r economi leol.”\nDywedodd Sion Wynne, Swyddog Buddsoddi gyda’r Banc Datblygu: “Mae galw mawr am lety moethus yng nghefn gwlad gogoneddus Cymru wrth i’n diwydiant twristiaeth a’r sector lletygarwch ehangach adfer ar ôl effaith Covid-19. Mae Mark a Jonathan wedi parhau i ganolbwyntio’n llwyr ar eu gweledigaeth o ddarparu profiad glampio unigryw ac mae’r llety o safon uchel sydd ganddynt i’w gynnig nawr yn creu argraff fawr arnom.”\nMae’r Brook Cottage Shepherd Huts ar gael i’w harchebu yn https://suryglampingwales.co.uk. Daeth y benthyciad o £50,000 gan y Banc Datblygu o Gronfa Micro-fenthyciad Cymru gwerth £30 miliwn sy’n cael ei hariannu gan Lywodraeth Cymru. Mae benthyciadau rhwng £1,000 a £50,000 ar gael gyda’r telerau ad-dalu’n amrywio o un i ddeng mlynedd. Gall busnesau bach, unig fasnachwyr a mentrau cymdeithasol yng Nghymru, neu sy’n fodlon symud i Gymru, wneud cais.


WIWO: ymddiheuriad llaes gan y BBC – Golwg360\nWIWO: ymddiheuriad llaes gan y BBC\n3 Mehefin 2016 am 10:16 Diweddarwyd am 12:20\nProtest Cymdeithas yr Iaith ynghylch y rhaglen.\nMae BBC Cymru wedi ymddiheuro am y ffaith nad oedd ei rhaglen materion cyfoes Week In Week Out – The Cost Of Saving The Welsh Language wedi “cyrraedd safonau uchel arferol y gyfres”.\nFe gafodd y rhaglen ei dangos ar nos Fawrth, 24 Mai, a bu’n rhaid i’r cynhyrchwyr hepgor cyfeiriad at gostau gweithredu’r Safonau cyn darlledu.\nMewn straeon ar radio ac ar ei gwefannau i hyrwyddo’r rhaglen roedd y BBC yn honni y gallai gweithredu’r Safonau, sef set o reolau i gyrff cyhoeddus ar sut i ddarparu gwasanaethau dwyieithog, gostio “£200 miliwn”.\nBu’n rhaid hepgor y ffigwr hwn o’r rhaglen ei hun ac fe gyfaddefodd y BBC nad oedd sail gadarn i’r swm.\nOnd wedi darlledu’r rhaglen bu mwy o gwyno am ei chynnwys ac mi wnaeth Comisiynydd y Gymraeg ofyn am gael cyfarfod pennaeth BBC Cymru.\nGall golwg360 ddatgelu bod y BBC, mewn ymateb i “wylwyr anhapus” fu’n cwyno am gynnwys Week In Week Out (WIWO), wedi cyhoeddi ymddiheuriad llaes yn yr adran ‘Complaints’ ar eu gwefan.\nMae Aelod Seneddol Dwyfor Meirionydd, Liz Saville Roberts, ymysg y rhai fu’n galw ar y BBC i ymddiheuro’n gyhoeddus am gynnwys y rhaglen.\nHefyd mae hi am i’r BBC ddarlledu rhaglen “yn ystod oriau brig sy’n adlewyrchu realiti ceisio defnyddio’r Gymraeg wrth dderbyn gwasanaethau o safbwynt siaradwyr yr iaith ledled Cymru”.\nYn ôl Liz Saville Roberts roedd y rhaglen “â naws gwawdio a dibrisio’r iaith Gymraeg, a, thrwy gysylltiad, ei siaradwyr”.\n“Darlledwyd sylwadau oedd yn ffeithiol anghywir, megis cyfeirio at yr angen i gyflogi dau dderbynnydd er mwyn darparu gwasanaeth dwyieithog. Cafwyd cynnwys hefyd a fyddai’n gwneud i siaradwyr Cymraeg deimlo bod rhagfarn yn eu herbyn, a bod eu hiaith a diwylliant yn ddiwerth…mae rhagfarn yn erbyn iaith yn rhagfarn yn erbyn ei siaradwyr.”\nAr eu gwefan mae’r BBC yn cydnabod eu bod wedi rhoi “camargraff y byddai’r Safonau yn peri i Gyngor Torfaen orfod cyflogi derbynnydd ar wahân ar gyfer siaradwyr Cymraeg, lle wrth gwrs y byddai derbynnydd sy’n siarad Cymraeg yn medru delio â’r cyhoedd yn y ddwy iaith.”\nYmddiheuriad y BBC yn llawn\nDyma sydd gan y BBC i’w ddweud yn adran ‘Complaints’ ei gwefan:\n‘Rydym yn ymddiheuro am y ffaith nad oedd y rhaglen hon yn cyrraedd safonau uchel arferol y gyfres.\nTra bod y rhaglen wedi adlewyrchu nifer o gamau cadarnhaol i gefnogi’r Gymraeg mewn gwahanol rannau o Gymru heb unrhyw fwriad i’w chollfarnu; ar fater penodol Mesur y Gymraeg ni wnaeth y rhaglen egluro’n ddigonol pam fod y Mesur yn cael ei gyflwyno a’i amcanion. Er bod cyfeiriad at gefnogaeth drawsbleidiol i’r Mesur, dylai’r rhaglen fod wedi adlewyrchu ystod ehangach o safbwyntiau o Dorfaen a thu hwnt, gan gynnwys safbwynt unigolion sy’n dymuno cael gwasanaethau drwy gyfrwng y Gymraeg.\nTra bod cwestiynau dilys i’w gofyn ynglŷn â chost posibl gweithredu‘r mesurau, fel gydag unrhyw wariant cyhoeddus, credwn hefyd nad oedd digon o dystiolaeth yn y rhaglen i honni fod gan y Safonau “huge price tag”. Cafodd ffigwr oedd yn ceisio rhoi amcangyfrif o gyfanswm cost cyflwyno’r safonau ar draws y sector cyhoeddus yng Nghymru ei dynnu’n ôl ar ddiwrnod y darllediad gan nad oedd y data a ddefnyddiwyd yn gadarn, ac fe wnaethom ni ymddiheuro am gynnwys y ffigwr hwn mewn adroddiadau newyddion yn gynharach yn y dydd.\nRydym hefyd yn derbyn y dylai rhai elfennau o’r rhaglen fod wedi eu mynegi yn gliriach; er enghraifft, y sgwrs o fewn y rhaglen a roddodd gamargraff y byddai’r Safonau yn peri i Gyngor Torfaen orfod cyflogi derbynnydd ar wahân ar gyfer siaradwyr Cymraeg, lle wrth gwrs y byddai derbynnydd sy’n siarad Cymraeg yn medru delio â’r cyhoedd yn y ddwy iaith. Hefyd, er i’r rhaglen adlewyrchu’r ffaith y gall ambell i gyngor gydymffurfio â’r Safonau heb unrhyw neu fawr ddim cost, rydym yn derbyn y byddai wedi bod yn well cymharu Torfaen gydag awdurdodau cyfagos tebyg, ac y dylid bod wedi archwilio sail y costau honedig yn fwy trylwyr.’\nMae golwg360 wedi gofyn i BBC Cymru a fyddan nhw’n cytuno i gais Liz Saville Roberts ac yn darlledu rhaglen newydd yn trafod y sefyllfa o ran darparu gwasanaethau i siaradwyr Cymraeg.\nY Gymdeithas yn falch, ond…\nDywedodd Jamie Bevan, Cadeirydd Cymdeithas yr Iaith Gymraeg:\n“Rydym yn falch bod ymddiheuriad, ond rydyn ni’n aros i glywed a fydd y gorfforaeth yn cymryd camau pendant er mwyn atal y math yma o ddarlledu rhagfarnllyd rhag digwydd eto. Rydym wedi gofyn am sawl cam ymarferol er mwyn gwella’r sefyllfa ac unioni’r cam, gan gynnwys cyrsiau ymwybyddiaeth iaith i’w holl staff. Nid darllediad unigryw mo’r bennod benodol hon o Week in Week Out yn anffodus, mae problem ehangach o ran sut mae’r BBC yn ymdrin â’r Gymraeg, yn enwedig ar yr ochr newyddion a materion cyfoes Saesneg. Bydd y BBC fel corff yn dod o dan fframwaith y Safonau eu hunain yn fuan, ac mae’n bwysig iawn nad ydyn nhw’n caniatáu i deimladau eu penaethiaid am sut maen nhw fel corff yn mynd i gyflawni’r hawliau newydd effeithio ar eu gogwydd golygyddol.”\nDIWEDDARIAD: Mewn e-bost yn ymateb i gwynion y Gymdeithas, mae Pennaeth Newyddion a Materion Cyfoes BBC Cymru yn dweud: “Yn amlwg rydym yn asesu’r gwersi sydd i’w dysgu o’r rhaglen benodol yma… Byddwn yn parhau i archwilio materion sydd yn ymwneud â’r iaith a’i datblygiad ar draws ein gwasanaethau yn y misoedd nesaf.”\nASau Plaid yn pleidleisio i feirniadu’r bomio yn Syria\n“Gallai Cymru arwain y byd” gyda chynllun Morlyn Llanw Abertawe


Pedol Cwm Idwal 14 Medi\nAr fore bendigedig o braf, daeth 22 ohonom ynghyd wrth Lyn Ogwen i wneud y daith ddifyr hon. Cawsom gwmni tîm yn ffilmio pwt ar gyfer rhaglen “Newyddion 9” ar droed Tryfan, ond mi wrthodon nhw’r gwahoddiad i ffilmio mynydda go iawn yn uwch i fyny!\nDringwyd i fyny talcen gogleddol Tryfan, gyda’r mwyafrif yn crafangu i fyny’r trwyn a’r talcen, tra bod rhai’n dal i’r chwith yn uchel uwchben y Llwybr Gwregys i ddod rhwng Adda ac Efa drwy’r drws cefn. Roedd y copa fel arosfan traffordd wrth inni aros am baned haeddiannol!\nAr ôl llwybro i lawr i Fwlch Tryfan yn llygad yr haul, holltwyd yn ddau grŵp eto – rhai’n dilyn penelin Llyn Caseg Fraith, a’r lleill yn dringo’r Grib Ddanheddog (neu’r Grib Filain yn ôl rhai), gan gwrdd wrth y garreg lam wrth y Glyder Fach. Ar ôl tynnu’r llun angenrheidiol yno (uchod !), ymlaen â ni i herio rhagfur Castell y Gwynt cyn anelu am y Glyder Fawr. Tybed sawl un o’r degau o geir a welem ym mhell o danom, ar fin y ffordd wrth Ben y Gwrhyd, a gafodd docyn parcio?!\nCododd gwynt yr haul at y pnawn, ac roeddem yn falch o’r cysgod wrth ddisgyn at Lyn y Cŵn, ond daethom i’w ddannedd eto wrth dynnu at gopa’r Garn. Ar ddiwrnod clir, roedd yr olygfa oddi yno i bob cyfeiriad yn rhyfeddol.\nGyda’r coesau’n trymhau, cyrhaeddwyd yn ôl i lawr yn Ogwen mewn da bryd i gael paned a sgwrs ymlaciol ar y wal. Diolch am ddiwrnod mor braf inni wneud y daith bedol heriol hon. A diolch am gwmnïaeth ddifyr a heini nifer o aelodau newydd yn ogystal â’r hen eifr!\nAdroddiad gan Rhys Dafis\nLluniau gan Rhys, Sonia a Morfudd ar FLICKR


Borneo - Wicipedia\nMae Borneo yn ynys yn ne-ddwyrain Asia. Gydag arwynebedd o 743,330 km² (287,000 milltir sgwar), hi yw'r drydedd ynys yn y byd o ran maint. Mae rhan ddeheuol a chanol yr ynys yn perthyn i Indonesia, dan yr enw Kalimantan. Yn Indonesia defnyddir "Kalimantan" am yr ynys i gyd. Rhennir y rhan ogleddol rhwng Maleisia a gwladwriaeth annibynnol Brwnei.\nIndonesia, Maleisia, Brwnei\nY Cefnfor Tawel, Sulu Sea, Môr De Tsieina, Y Môr Java, Môr Celebes, Makassar Strait\nI'r gorllewin o Borneo mae Rhagynys Malaya ac ynys Sumatera. I'r de mae ynys Jawa ac i'r dwyrain Sulawesi. Y mynydd uchaf yw Mynydd Kinabalu yn Sabah, Maleisia, sy'n 4,095 m (13,435 troedfedd) o uchder.\nRhennir rhan Indonesia o'r ynys yn bedair talaith: Dwyrain Kalimantan, De Kalimantan, Gorllewin Kalimantan a Canolbarth Kalimantan. Rhennir rhan Maleisia yn ddwy dalaith, Sabah a Sarawak.\nMae cyfoeth eithriadol o fywyd gwyllt ar Borneo, er enghraifft 15,000 o rywogaethau o blanhigion blodeuog, yn cynnwys 3,000 o rywogaethau o goeden, 221 rhywogaeth o famal a 420 rhywogaeth o aderyn. Ar un adeg roedd fforest law drofannol yn gorchuddio rhan fawr o'r ynys, ond yn y blynyddoedd diwethaf mae llawer o'r fforest yma wedi diflannu. Mae poblogaeth ddynol yr ynys yn cynnwys tua 30 grŵp ethnig.\nYnys Borneo. Melyn yn donodi rhannau sy'n perthyn i Indonesia, brown i Maleisia, gwyrdd i Brwnei.\nWedi dod o "https://cy.wikipedia.org/w/index.php?title=Borneo&oldid=10103805"\nLast edited on 11 Ebrill 2020, at 11:18\nNewidiwyd y dudalen hon ddiwethaf ar 11 Ebrill 2020, am 11:18.


Ble mae 'pedwar ban Cymru'? - BBC Cymru Fyw\nMae'r dywediad 'pedwar ban y byd' yn codi'n ddigon aml ond beth am 'bedwar ban Cymru?' Lle maen nhw a beth ydyn ni'n ei wybod am y lleoedd yma?\nAr wahân i un lle yn nwyrain Cymru sydd ar y ffin â Lloegr, ynysoedd bychain oddi ar arfordir Cymru yw lleoedd mwyaf gorllewinol, deheuol a gogleddol ein gwlad.\nOnd beth am i ni ddychmygu ein bod eisiau mynd am dro ar droed o un pegwn i'r llall, ar dir sych, heb ymweld â'r ynysoedd hynny. Gan bod Môn yn sownd i weddill Cymru gan ddwy bont, byddai'r daith yn mynd â ni o dop Ynys Môn i lawr i waelod Bro Morgannwg ac o Benfro i Fynwy.\nClogwyni'n syrthio i'r môr yn ardal Llanlleiana yw llecyn mwyaf gogleddol tir mawr Cymru. Y nodwedd agosaf iddo, tua 75m i mewn i'r tir, yw tŵr a godwyd gan gapten llong lleol yn 1902 i ddathlu Coroni Brenin Edward VII. Byddai'r capten yn eistedd yn y tŵr yn gwylio'r llongau'n mynd heibio.\nO fan hyn gellir gweld Ynys Badrig, y mwyaf gogleddol o holl ynysoedd Cymru. Yn ôl y chwedl, llongddrylliwyd Padrig Sant, nawddsant Iwerddon ar yr ynys yma. Nofiodd i'r tir mawr lle sefydlodd eglwys Llanbadrig, eglwys hynaf Ynys Môn.\nimage captionY 'Coronation Tower' ac Ynys Badrig yn y cefndir\nBreaksea Point a Thrwyn y Rhws, Bro Morgannwg\nGer Trwyn y Rhws, Bro Morgannwg mae Breaksea Point, traeth ar lan Môr Hafren. Ar sail llynnoedd hardd, ardaloedd y glaswelltiroedd a chlogwyni trawiadol Y Rhws mae'r ardal wedi ei ddynodi'n Safle o Bwys ar gyfer Cadwraeth Natur.\nWrth edrych i'r dwyrain o Breaksea Point, tua 3.5 milltir i'r môr o bentref Larnog, gellir gweld Ynys Echni (Flat Holm yn Saesneg), ynys mwyaf deheuol Cymru. O Larnog, ar 13 Mai 1897 anfonwyd y neges radio cyntaf erioed ar draws môr agored.\nOddi yno anfonodd Guglielmo Marconi, gyda chymorth George Kemp, peiriannydd Swyddfa'r Post o Gaerdydd neges radio mewn Cod Morse, "Are you ready?" a "Can you hear me"? Ychydig wedyn daeth yr ateb gan Kemp yn ôl, "Yes, loud and clear".\nimage captionMarconi a Kemp\nPen Dal Aderyn, Penfro\nMan mwyaf gorllewinol tir mawr Cymru yw llecyn hyfryd heb fod yn bell o Dyddewi ar arfordir Penfro o'r enw Pen Dal Aderyn. Mae'r trwyn o dir, sydd ar Lwybr Arfordir Cymru ac yn denu miloedd o gerddwyr bob blwyddyn, yn cynnwys enwau Cymraeg difyr a hyfryd fel Carn ar Wîg, Pen-maen Melyn, Pen-pedol, Ogof Cadno ac Ogof Mrs Morgan.\nimage copyrightAlan Hughes\nimage captionPen Dal Aderyn ac Ynys Dewi ar draws y dŵr\nLady Park Wood, Mynwy\nYn wahanol i dri phegwn arall Cymru mae man mwyaf dwyreiniol Cymru yn bell o'r môr, yn Sir Fynwy. Yno mae parc natur Lady Park Wood, coedwig 110 acer, sydd yn cael ei ystyried yn un o'r lleoedd pwysicaf o safbwynt cadwraeth coed drwy Brydain gyfan.\nYma hefyd mae cyfoeth o fywyd gwyllt gan gynnwys adar ac ystlumod prin. Yn llifo drwy ganol y parc mae Afon Gwy, pumed afon hiraf Cymru sy'n mesur 134 milltir o'i tharddle ar lethrau dwyreiniol Pumlumon i Afon Hafren, ger Cas-gwent.\nimage captionCoedwig Lady Park Wood yn yr Hydref\nY pellter rhwng Llanlleiana a Trwyn y Rhws, fel hed y frân yw 145 millir ac mae hi tua 115 milltir o Ben Dal Aderyn i Lady Park Wood.\nA beth am y canol...?\nNawr ein bod wedi sefydlu pedwar o leoliadau eithaf tir mawr Cymru mae'n bosib yn fathemategol, darganfod ble mae 'canol Cymru'! Yn fras drwy dynnu llinellau ar draws map y pegynnau mae 'canol Cymru' mewn cae yng Nghapel Madog, ger Aberystwyth. Llawer iawn nes i'r môr na'r disgwyl!\nOnd fe fyddai tynnu llinellau sy'n cynnwys ynysoedd Cymru hefyd yn nodi bod 'canol Cymru' yn nes at Gwmystwyth.\nCwis: 'Nabod yr aber?


Datganiad Ysgrifenedig: Cynllun gweithredu ynghylch sŵn a seinwedd 2018-2023 (4 Rhagfyr 2018) | LLYW.CYMRU\nDatganiad Ysgrifenedig: Cynllun gweithredu ynghylch sŵn a seinwedd 2018-2023\nHannah Blythyn, Gweinidog yr Amgylchedd\nYn dilyn fy natganiad ysgrifenedig dyddiedig 11 Gorffennaf, mae Llywodraeth Cymru yn cyhoeddi ei gynllun gweithredu ynghylch sŵn a seinwedd heddiw ar gyfer y cyfnod 2018-2023, yn ogystal ag ymatebion a gafwyd i'r ymgynghoriad cyhoeddus ar y ddogfen ddrafft. Mae’r ddogfen hon yn cymryd lle’r cynllun gweithredu blaenorol ar gyfer sŵn a seinwedd i Gymru, a fabwysiadwyd gan Lywodraeth Cymru yn 2013. Mae deddfwriaeth ynglŷn â sŵn amgylcheddol yn ei gwneud yn ofynnol i adolygu cynlluniau gweithredu sŵn cenedlaethol, gan eu diwygio, lle bo’r angen, o leiaf bob pum mlynedd.\nFel a amlygwyd yn fy natganiad ym mis Gorffennaf, gall sŵn amharu ar gwsg a chynyddu lefelau straen, dicter neu flinder, yn ogystal â tharfu ar weithgareddau pwysig megis dysgu, gweithio ac ymlacio. Gall seiniau uchel achosi niwed i’r clyw, tra gall sŵn dros amser hir gynyddu’r risg o gael clefydau sy’n gysylltiedig â phwysedd gwaed uchel a chlefyd cardiofasgwlaidd. Fel rhan o Arolwg Cenedlaethol Cymru 2017-18, gofynnwyd i bobl a oedd sŵn o’r tu allan i’w cartref wedi bod yn eu poeni’n rheolaidd yn ystod y 12 mis blaenorol. dywedodd 24% ei fod wedi. Roedd yr Arolwg Cenedlaethol yn datgan fod pobl yn fwy tebygol o gael eu poeni gan sŵn os oeddent yn byw mewn aelwydydd mewn amddifadedd materol neu ardaloedd difreintiedig.\nY cynllun gweithredu sŵn a seinwedd yw prif ddogfen bolisi Llywodraeth Cymru, a chydweithiodd awdurdodau lleol a chyrff cyhoeddus eraill i’w lunio. Mae’n amlinellu polisi strategol y sector cyhoeddus yng Nghymru mewn perthynas â rheoli sŵn a seinwedd yn ystod y pum mlynedd nesaf. Mae’n ymwneud â mwy na lleihau sŵn yn unig. Mae’n cydnabod hefyd fod angen inni greu seinweddau priodol. Hynny yw, yr amgylchedd acwstig iawn yn y man iawn ar yr adeg iawn. Mae Cymdeithas Lleihau Sŵn y DU wedi canmol Llywodraeth Cymru am fod y llywodraeth genedlaethol gyntaf i gynnwys gofynion cynllun acwstig da a rheoli seinwedd yn benodol o fewn ei bolisi sŵn.\nCynhaliodd Llywodraeth Cymru ymgynghoriad 12 wythnos ar y cynllun gweithredu drafft ynghylch sŵn a seinwedd. Daeth 24 o ymatebion i'r ymgynghoriad i law. Roedd 11 o'r ymatebion hynny gan sefydliadau, yn cynnig sylw ar y cynllun gweithredu drafft ei hun. Roedd y mwyafrif llethol o blaid y camau sy'n cael eu cymryd gan Lywodraeth Cymru ac awgrymwyd nifer o welliannau i'r testun arfaethedig. Rhoddwyd ystyriaeth i'r awgrymiadau hyn ac mae nifer o newidiadau wedi'u gwneud i'r cynllun gweithredu terfynol. Mae rhai o'r cyfraniadau technegol a dderbyniwyd yn ystod yr ymgynghoriad yn cael eu dyfynnu yn y cynllun gweithredu terfynol. Lle cafwyd sylwadau oedd yn ymwneud â chynllunio defnydd tir, bydd Llywodraeth Cymru'n rhoi sylw arbennig iddynt pan fydd yn adolygu Nodyn Cyngor Technegol (TAN) 11: Sŵn, gyda’r nod o gyflwyno TAN newydd yn ei le a fydd yn ymdrin ag ansawdd aer a seinwedd.\nCafwyd 13 o ymatebion gan y cyhoedd neu eu cynrychiolwyr etholedig. Cafodd y rheini oedd yn ymdrin â chynnwys y cynllun gweithredu drafft eu hystyried yr un pryd â sylwadau'r sefydliadau. O ran y rheini oedd yn ymdrin â phynciau lleol, tynnwyd sylw'r awdurdodau lleol perthnasol neu, yn achos traffyrdd a chefnffyrdd, Is-adran Rheoli Rhwydwaith Llywodraeth Cymru, atynt. Fodd bynnag, mae penderfynu ynghylch pa leoliadau yn union fydd yn cael eu lliniaru yn y pum mlynedd nesaf y tu hwnt i gwmpas dogfen gyffredinol y cynllun gweithredu ar gyfer sŵn a seinwedd, ac Ysgrifennydd y Cabinet dros yr Economi a Thrafnidiaeth fydd yn penderfynu yn eu cylch.\nCynllun gweithredu ynghylch sŵn a seinwedd:\nTudalen yr ymgynghoriad ar y we:\nCynllun gweithredu ynghylch sŵn a seinwedd 2018-2023\nCymdeithas Lleihau Sŵn – Gwobrau John Connell 2018 (dolen allanol):


Polisi Preifatrwydd | Cerdd Cydweithredol Wrecsam\nCorff Cydweithredol Wrecsam yw perchennog a gweithredydd www.wrexhammusic.com (y “Safwe”).\nCorff Cydweithredol Wrecsam Cyf. yw’r rheolwr data, a gellir cysylltu drwy:\nUned 1, Stad Fasnachu Spencer, Ffordd y Rhyl, Dinbych, Sir Ddinbych, LL16 5TQ\nPwrpas y polisi preifatrwydd hwn (y “Polisi Preifatrwydd”) yw hysbysu defnyddwyr ein Safwe o’r canlynol:\nY data personol y byddwn yn ei gasglu;\nDefnydd o’r data a gasglwyd;\nPwy sydd â mynediad at y data a gasglwyd;\nHawliau defnyddwyr y Safwe; a\nPolisi cwcis y Safwe.\nMae’r Polisi Preifatrwydd hwn yn weithredol yn ychwanegol i delerau ac amodau ein Safwe.\nI ddefnyddwyr yn yr Undeb Ewropeaidd, rydym yn dilyn Rheoliad (UE) 2016/679 y Senedd Ewropeaidd a’r Cyngor ar 27 Ebrill 2016, a adwaenir fel y Rheoliad Gwarchod Data Cyffredinol (y “RhGDC”). I ddefnyddwyr yn y Deyrnas Gyfunol, rydym yn dilyn y RhGDC a gedwir yn y Ddeddf Gwarchod Data 2018.\nWrth ddefnyddio ein Safwe, mae defnyddwyr yn cytuno eu bod yn derbyn:\nYr amodau a nodir yn y Polisi Preifatrwydd hwn.\nSail Gyfreithiol i Brosesu\nRydym yn casglu a phrosesu data personol am ddefnyddwyr yn yr UE dim ond pan fo gennym sail gyfreithiol i wneud hynny dan Erthygl 6 y RhGDC.\nRydym yn dibynnu ar y sail gyfreithiol ganlynol i gasglu a phrosesu data defnyddwyr yn yr UE:\nMae prosesu data personol defnyddiwr yn angenrheidiol er mwyn cymryd, ar gais y defnyddiwr, y camau cyn creu cytundeb neu wrth weithredu cytundeb sy’n berthnasol i’r defnyddiwr. Os nad yw’r defnyddiwr yn darparu’r data angenrheidiol i weithredu’r cytundeb mae’r canlyniad fel hyn: ni fydd yn bosibl i ni ddarparu ein gwasanaeth heb dderbyn gwybodaeth ddigonol.\nSut yr ydym yn Defnyddio Data Personol\nBydd y data a gesglir ar ein Safwe ddim ond yn cael ei ddefnyddio i’r pwrpasau a nodir yn y Polisi Preifatrwydd hwn neu ar dudalennau perthnasol ein Safwe. Ni fyddwn yn defnyddio eich data tu hwnt i’r hyn a nodir yn y Polisi Preifatrwydd hwn.\nGyda Phwy y byddwn yn Rhannu Data Personol\nGallem ddatgelu data defnyddiwr i unrhyw aelod o’n sefydliad sydd angen mynediad rhesymol at ddata defnyddiwr er mwyn cyflawni’r pwrpasau a nodir yn y Polisi Preifatrwydd hwn.\nNi fyddwn yn gwerthu neu rannu eich data gyda phersonau eraill, ar wahân i’r achosion canlynol:\nOs yw’r gyfraith angen hynny;\nOs oes ei angen ar gyfer unrhyw achos cyfreithiol;\nI brofi neu warchod ein hawliau cyfreithiol; a\nI brynwyr neu brynwyr posibl y cwmni hwn pe baem yn dymuno gwerthu’r cwmni.\nOs ydych yn dilyn prif gysylltiadau o’n Safwe ni at Safwe arall, nodwch nad ydym ni’n gyfrifol ac nad oes gennym reolaeth dros eu polisïau a’u gweithgareddau hwy.\nAm ba hyd yr ydym yn Cadw Data Personol\nCedwir data defnyddiwr nes y cwblheir y pwrpas y casglwyd y data ar ei gyfer.\nCewch wybod os bydd eich data yn cael ei gadw’n hwy na’r cyfnod hwnnw.\nSut yr ydym yn gwarchod eich Data Personol\nEr mwyn gwarchod ein diogelwch, rydym yn defnyddio’r amgryptiad porwr cryfaf posibl ac yn cadw ein holl ddata mewn mannau diogel. Dim ond ein cyflogai all gael mynediad at bob data. Mae ein cyflogai wedi eu hymrwymo gan gytundebau cyfrinachedd llym a byddai torri’r cytundeb hynny yn golygu diswyddo’r cyflogai.\nEr ein bod yn cymryd pob rhagofal rhesymol i sicrhau fod data defnyddiwr yn ddiogel a bod defnyddwyr yn cael eu gwarchod, y mae wastad peth risg o niwed. Gall y Rhyngrwyd gyfan fod yn anniogel ar adegau ac felly ni allwn roi gwarant am ddiogelwch data defnyddiwr tu hwnt i’r hyn sydd yn ymarferol resymol.\nTrosglwyddo Data’n Rhyngwladol\nRydym yn trosglwyddo data personol i’r gwledydd canlynol:\nYr Unol Daleithiau.\nPan fyddwn yn trosglwyddo data personol defnyddiwr, byddwn yn gwarchod y data hynny fel a nodir yn y Polisi Preifatrwydd hwn ac yn cydymffurfio ag anghenion cyfreithiol perthnasol ar gyfer trosglwyddo data personol yn rhyngwladol.\nOs ydych wedi’ch lleoli yn y Deyrnas Gyfunol neu’r Undeb Ewropeaidd, dim ond dan yr amodau hyn y byddwn yn trosglwyddo eich data personol:\nBod gan y wlad lle trosglwyddir eich data personol iddi y safon gwarchod data a ystyrir yn ddigonol gan y Comisiwn Ewropeaidd neu, os ydych yn y Deyrnas Gyfunol, gan reoliadau digonol y Deyrnas Gyfunol; neu\nEin bod wedi gosod amodau diogelwch digonol perthnasol ar gyfer y trosglwyddiad. Er enghraifft, fod y derbynnydd yn rhan o reolau corfforaethol gorfodol, neu ein bod wedi cytuno ar amodau cytundebol gwarchod data yr UE neu’r Deyrnas Gyfunol gyda’r derbynnydd.\nEich Hawliau fel Defnyddiwr\nO dan y RhGDC, mae gennych yr hawliau canlynol:\nHawl i gael gwybod;\nHawl i fynediad;\nHawl i gywiro;\nHawl i ddileu;\nHawl i gyfyngu’r prosesu;\nHawl i gludadwyedd data; a\nHawl i wrthwynebu.\nNid ydym yn casglu na defnyddio data personol gan blant dan 16 mlwydd oed yn fwriadol. Os ydym yn cael ar ddeall ein bod wedi casglu data personol gan blentyn dan 16 mlwydd oed, bydd y data personol yn cael ei ddileu mor fuan â phosibl. Os yw plentyn dan 16 mlwydd oed wedi rhoi data personol i ni, gall ei r/hiant neu g/warchodwr gysylltu â’n swyddog gwarchod data.\nSut i Gael Mynediad, Addasu, Dileu neu Herio’r Data a Gasglwyd\nOs hoffech wybod a ydym wedi casglu’ch data personol, sut yr ydym wedi defnyddio eich data personol, a ydym wedi datgelu eich data personol ac i bwy yr ydym wedi datgelu eich data personol, os hoffech i’ch data gael ei ddileu neu ei addasu mewn unrhyw ffordd, neu os hoffech ddefnyddio eich hawliau eraill o dan y RhGDC, cysylltwch â’n swyddog gwarchod data yma:\nFfeil fechan yw cwci a gedwir ar galedwedd y defnyddiwr gan wefan. Ei phwrpas yw casglu data’n ymwneud ag arferion pori’r defnyddiwr. Gallwch ddewis cael eich hysbysu bob tro y mae cwci’n cael ei throsglwyddo. Gallwch hefyd ddewis anablu cwcis yn llwyr yn eich porwr rhyngrwyd, ond gallai hyn amharu ar safon eich profiad fel defnyddiwr\nRydym yn defnyddio’r mathau hyn o gwcis ar ein Safwe:\nDefnyddir cwcis gweithredol i gofio’r dewisiadau a wnewch ar ein Safwe er mwyn arbed eich dewisiadau ar gyfer eich ymweliad nesaf.\nGellir addasu’r Polisi Preifatrwydd hwn o dro i dro er mwyn cydymffurfio â’r gyfraith ac i adlewyrchu unrhyw newidiadau i’n proses casglu data. Pan fyddwn yn addasu’r Polisi Preifatrwydd hwn, byddwn yn diweddaru’r “Dyddiad Effeithiol” ar ben y Polisi Preifatrwydd. Rydym yn argymell fod ein defnyddwyr yn adolygu’n Polisi Preifatrwydd yn achlysurol er mwyn sicrhau eu bod yn ymwybodol o unrhyw ddiweddariad. Os yw’n angenrheidiol, gallem hysbysu defnyddwyr trwy e-bost o’r newidiadau i’r Polisi Preifatrwydd hwn.\nOs oes gennych unrhyw gwynion am sut yr ydym yn prosesu eich data personol, cysylltwch â ni drwy’r dulliau cyswllt a restrir yn yr adran Gwybodaeth Cysylltu fel y gallwn setlo’r mater pan fo’n bosibl. Os ydych yn teimlo nad ydym wedi delio â’ch pryder mewn modd derbyniol, gallwch gysylltu â’r awdurdod goruchwylio. Mae gennych hefyd yr hawl i yrru cwyn uniongyrchol at yr awdurdod goruchwylio. Gallwch gyflwyno cwyn i’r awdurdod goruchwylio trwy gysylltu â Swyddfa’r Comisiynydd Gwybodaeth.\nOs oes gennych unrhyw gwestiwn, bryder neu gŵyn, gallwch gysylltu â’n swyddog gwarchod data, Heather Powell:


Home Hafan Amdanaf Llenydda Cyfieithu Blog\nMae gen i mwy na 20 mlynedd o brofiad fel cyfieithydd proffesiynol ar fy liwt fy hun. Dwi’n darparu cyfieithiadau o ansawdd uchel ar gyfer ystod eang o asiantaethau, cwmnïau a chyhoeddwyr. Gan gyfieithu o’r Almaeneg, Ffrangeg a’r Gymraeg i fy mamiaith, Saesneg, dwi’n aelod llawn o’r ITI a’r Society of Authors.\nYn fy ngyrfa gyntaf bûm yn dirfesurydd siartredig, a dwi hefyd yn awdur ffuglen cyhoeddedig. Dwi’n tynnu ar y sgiliau pwysig a ddysgais yn y meysydd hyn, sy’n fy helpu i drosglwyddo cywair y gwaith gwreiddiol wrth gyfieithu, boed yn ddogfen i ddarparu gwybodaeth ymarferol sy’n gofyn am gywirdeb, manylder a dealltwriaeth technegol, neu’n waith llenyddol lle mae mynd at galon llais yr awdur yn hollbwysig.\nMae fy mhrif meysydd arbenigo yn cynnwys: cyfieithu llenyddol, teithio a thwristiaeth, marchnata, adeiladu a phensaernïaeth, dogfennau busnes, cytundebau. Mae fy nghleientiaid yn cynnwys asiantaethau cyfieithu, cyhoeddwyr, byrddau croeso, cwmnïau gwyliau, cwmnïau adeiladu, cwmnïau peirianneg sifil a gwneuthurwyr amrywiol.\nGwybodaeth dechnogeol: dwi’n defnyddio’r meddalwedd cof cyfieithu MemoQ i sicrhau cysondeb a chywirdeb.\nEnillais Her Gyfieithu Tŷ Cyfieithu – Oxfam Cymru 2010 gyda fy nghyfieithiad o stori fer gan awdur o Haiti, Yanick Lahens, a ches fy nghomisiynu wedyn i gyfieithu ei nofel hi The Colour of Dawn (La Couleur de l’Aube). Cymerais ran unwaith eto yn yr Her Gyfieithu yn 2012, ar gyfer y prosiect diddorol 26 Treasures. Mae fy nghyfieithiad o gerdd gan Tony Bianchi yn y gyfrol hyfryd hon.\nOs gallaf eich helpu gyda’ch anghenion cyfieithu, anfonwch ebost ataf ar info@alayland.uk\nRhai o fy ngweithiau cyfieithu cyhoeddedig:


Llwythwr Flickr Yn Arbed y Dydd! | Martech Zone\nLlwythwr Flickr Yn Arbed y Dydd!\nDydd Sul, Mehefin 3, 2007 Dydd Mawrth, Hydref 4, 2011 Douglas Karr\nRydw i wedi bod yn ddefnyddiwr cymedrol o Flickr ac mewn gwirionedd nid ydynt wedi gwneud llawer ag ef. Fy mhrif reswm dros ddefnyddio Flickr oedd y nodwedd grŵp a ganiataodd imi wneud I. Dewiswch Indy Group ar gyfer y wefan Rwy'n Dewis Indy. Mae ymuno â Grwpiau yn nodwedd allweddol o unrhyw wefan rhwydweithio cymdeithasol ac mae'n ymddangos bod pob un ohonynt yn dal ymlaen ac yn eu cynnig.\nMy ei graddiodd o'r Ysgol Uwchradd wythnos yn ôl (gyda GPA parchus 3.81, ysgoloriaeth fach, a'i derbyn i'r rhaglen Ffiseg yn IUPUI). Tynnais lond llaw o luniau ar y graddio, eu sipio i fyny a'u hanfon at ein perthnasau i gyd. Ar unwaith, dechreuais gael problemau ... cafodd rhai pobl y ffeil ac ni allent ei hagor, i rai cafodd ei llygru, ac ni dderbyniodd rhai hi o gwbl.\nBore 'ma, penderfynais uwchlwytho'r delweddau i Flickr a rhannu'r set gyda fy nheulu. Roeddwn i mewn gwirionedd yn codi ofn ar y broses, er… uwchlwytho, golygu, uwchlwytho, golygu, uwchlwytho, golygu. Cyn i mi ddechrau, ymwelais â'r Adran offer Flickr i weld beth allai fod wedi newid a deuthum o hyd i'r Flickr Uploadr:\nGweithiodd yn rhyfeddol o dda! Fy unig gŵyn yw nad oedd yn arddangos y lluniau yn yr offeryn gyda'r cyfeiriadedd cywir (cawsant eu llwytho i fyny gyda'r cyfeiriadedd cywir, er hynny) felly gwastraffais beth amser yn ceisio darganfod beth oedd yn digwydd. Ar ôl i'r delweddau gael eu huwchlwytho, fe wnes i set, a'i rhannu gyda fy nheulu a ffrindiau (gallwch e-bostio hyd at 50 o ffrindiau a theulu mewn un llun)!\nCŵl iawn. Diolch, Flickr! Rwy'n gobeithio gweld mwy o ffyrdd o arddangos delweddau yn y dyfodol. Mae hi'n fisoedd ers i mi fewngofnodi i Flickr ac nid yw'n ymddangos bod unrhyw offer ychwanegol ar gyfer arddangos eich delweddau mewn bar ochr, ffeil fflach, sioe sleidiau, ac ati.\nGweld Lluniau Graddio Bill\nGallai'r 10 ISP Sbamio Gorau Eich Synnu\nMeh 3, 2007 yn 12: 22 PM\nRwyf wedi llwyddo i symud bron pob un o fy ffrindiau drosodd i ddefnyddio Flickr gan fod pawb sy'n ei ddefnyddio yn cael y rhyngwyneb mor hawdd i'w ddefnyddio. Mae fy nefnydd cartref ohono yn troi o amgylch fy Macbook ac iPhoto, er bod cymhwysiad ar wahân y mae Flickr yn ei roi am ddim nid yw'n integreiddio ag iPhoto. Am oddeutu $ 10 (rwy'n credu) prynais 'FlickrExport' sy'n integreiddio'n uniongyrchol i iPhoto ac yn gwneud uwchlwytho + tagio a doddle absoliwt.\nEr mwyn fy nghael i ddefnyddio rhywbeth fel Flickr mae'n rhaid iddo fod yn syml fel arall, ni fyddaf yn trafferthu, gan fy mod eisoes wedi gorfod mynd trwy'r broses gyfan o blygio fy nghamera a'i gael i symud y lluniau drosodd.\nY datguddiad mwyaf fu fy Nokia N95 - saethu ar unwaith + lanlwytho. Mae llawer o'r lluniau ar fy mlog bellach yn cael eu cymryd gydag ef Mae 5MP yn ddigon ac er nad yw'n cymharu â chamera iawn mae'n ddigon da ar gyfer lluniau blog.\nFelly yna rydyn ni'n dod i Zooomr, fel rwy'n siŵr bod llawer o bobl eraill rydyn ni i gyd wedi bod yn aros i weld sut mae'r peth hwn yn dod i ben. Llwyddais i fewngofnodi y bore yma ond gwelais fod uwchlwytho delweddau yn boenus yn y pegwn eithaf, byddwn wrth fy modd yn gwerthu rhai o fy ergydion gwell, ond nid yw'r gymhareb poen / pleser yn wych ar hyn o bryd.\nMeh 3, 2007 yn 12: 30 PM\nRydw i wedi mabwysiadu'n gynnar Flickr ac mae'n sicr wedi tyfu yn ystod yr ychydig flynyddoedd diwethaf ... ac i feddwl y byddai'n mynd i fod yn rhan o ryngwyneb gêm fideo a nawr mae'n ddatrysiad lluniau.\nMae ffrind da a minnau'n gweithio ar ddatrysiad ategyn oriel luniau WordPress sy'n cymryd y gorau o lawer o raglenni lluniau oddi ar y safle, fel Flickr ond sy'n ei gwneud yn bosibl bod eich holl luniau, arddangos, ac ati yn cael eu rheoli'n llwyr o'ch gosodiad WordPress. Nid oes angen ymateb ar bethau 3ydd parti.\nMae gennym brawf gweithio o'r cysyniad ac yn ystod yr ychydig ddyddiau nesaf bydd yn barod ar gyfer rhyddhad 1.0.\nByddaf yn sicr o'i anfon eich ffordd fel y gallwch chi rygnu ymlaen 🙂\nLlongyfarchiadau i Bill am fynd trwy'r Ysgol Uwchradd a chyda GPA steller.\nUn peth sydd ar goll o'ch lluniau yw llun ohonoch chi a'ch mab ... beth sydd i fyny? hehe… Dewch i weld y papa balch 🙂\nMeh 3, 2007 yn 1: 26 PM\nEdrych ymlaen at weld hynny, Sean. Ni allaf gredu ichi golli y llun mawr 'ol ohonof gyda fy mab a merch - mae o yno!\nMeh 3, 2007 yn 1: 32 PM\nMae'n debyg y bydd gennyf y prawf cysyniad ar fy safle yn ddiweddarach heddiw a byddaf yn anfon e-bost atoch hefyd.\nWaw. Sut collais y llun hwnnw ohonoch chi a'ch teulu? Edrych arnoch chi, i gyd yn falch ac yn stwff.\nMehefin 4, 2007 am 7:32 AM\nLlongyfarchiadau Calonnog i Bill ac i chi hefyd.\nYdych chi wedi ceisio http://beta.zooomr.com/?\nHefyd os ydych chi erioed eisiau lawrlwytho'ch holl luniau o flickr, cadwch hwn wrth law ->\nDiolch Doug am eich help gyda phopeth wordpress 🙂 Cawsoch fi allan o gawl y diwrnod o'r blaen 🙂


Cyllid i brosiect newydd i ddefnyddio golau'r haul i drawsnewid gwastraff Covid-19 yn danwydd glân - Prifysgol Abertawe\nMae'r broses yn defnyddio golau'r haul i ladd feirysau a thrawsnewid gwastraff na ellir ei ailgylchu yn danwydd hydrogen glân.\nMae'r GIG eisoes yn gwario £700m y flwyddyn wrth waredu gwastraff meddygol. Mae pandemig Covid-19 yn creu swm mawr o wastraff ychwanegol, megis masgiau ac eitemau eraill o gyfarpar diogelu.\nMae'r tîm dan arweiniad Abertawe'n datblygu proses newydd o'r enw ffotoailffurfio (photoreforming). Mae'r broses hon yn defnyddio golau'r haul i ladd feirysau a thrawsnewid gwastraff na ellir ei ailgylchu yn danwydd hydrogen glân. Mae'r broses yn defnyddio lled-ddargludyddion â nanostrwythur i ysgogi diraddiad gwastraff a phathogenau dan olau'r haul.\nAr hyn o bryd, llosgir gwastraff meddygol. Yn wahanol i hynny, nid yw ffotoailffurfio yn cynhyrchu nwyon tŷ gwydr ac mae'n gweithio ar dymheredd amgylchol. Yn ogystal â chynhyrchu tanwydd hydrogen, gall y broses hefyd gynhyrchu defnydd crai organig ar gyfer y diwydiant cemegol.\nMae'r ymchwil newydd hon yn adeiladu ar waith blaenorol y tîm ar gynhyrchu hydrogen o blastigion gwastraff.\nMae'r tîm yn cynnwys arbenigwyr epidemioleg o Sefydliad Meddygaeth Ataliol ac Ymchwil King a Phrifysgol Thiruvalluvar yn India. Maent yn helpu i archwilio gweithgarwch gwrthfeirysol ffotogatalyddion yn erbyn pathogenau gwahanol, gan gynnwys SARS-CoV-2, sef y feirws sy'n achosi Covid-19. Mae'r grŵp nanoddeunyddiau yn Sefydliad Technoleg India yn ardal Mandi yn un o bartneriaid eraill y prosiect.\nMae'r ymchwilwyr wrthi'n chwilio am bartneriaid diwydiannol i fasnacheiddio eu technoleg.\nMeddai Dr Moritz Kuehnel, arweinydd y prosiect ac uwch-ddarlithydd Cemeg ym Mhrifysgol Abertawe:\n“Ers dechrau pandemig Covid-19, rydym wedi gweld cynnydd byd-eang yn swm y gwastraff meddygol a'r cyfarpar diogelu personol untro sy'n llygru'r amgylchedd, megis masgiau wyneb untro'n cael eu taflu ar draethau. Mae'r GIG eisoes yn gwario mwy na £700m bob blwyddyn ar waredu gwastraff, heb gyfrif gwastraff Covid-19. Byddai defnyddio ein technoleg i ailbrosesu 1% yn unig o'r gwastraff hwn yn arbed miliynau ac yn lliniaru llygredd ar yr un pryd.”\nYchwanega Dr Sudhaghar Pitchaimuthu, cyd-ymchwilydd ac un o gymrodorion Sêr Disglair rhaglen Sêr Cymru II yng Ngholeg Peirianneg Prifysgol Abertawe:\n“Gan fod y broses yn syml ac yn rhad, bydd yn haws rhoi ffotoailffurfio ar waith mewn gwledydd heb system ailgylchu sefydledig. Drwy drawsnewid y gwastraff peryglus hwn yn adnodd, ein nod yw cynnig cymhelliant masnachol i gasglu gwastraff o'r amgylchedd a'i atal rhag cael ei daflu yn y lle cyntaf.”\nMeddai Kirsty Williams, Gweinidog Addysg Llywodraeth Cymru:\n“Rwy'n falch bod ein cynllun Sêr Cymru yn gallu cefnogi'r rhaglen hon ym Mhrifysgol Abertawe, a fydd yn helpu yn y frwydr yn erbyn coronafeirws, gan ddarparu buddion amgylcheddol ac economaidd ar yr un pryd.”\nDyfodol Cynaliadwy, Ynni a'r Amgylchedd - darllenwch fwy\nIau 12 Tachwedd 2020 14:55 GMT


Castell Caerdydd - Rhufeinig/Celtaidd\nRhufeinig / Celtaidd\nMae'r cyfnod Rhufeinig ym Mhrydain yn ymestyn o 43 OC i 410 OC.\nYng Nghymru, cychwynnodd gyda dyfodiad Byddin Rhufain tua 48 OC. Cymerodd tua 30 mlynedd iddyn nhw goncro Cymru.\nYr adeg honno, roedd pump o lwythau Celtaidd pwysig yn byw mewn gwahanol ardaloedd o Gymru. Enw'r llwyth a oedd yn byw yn Ne Cymru (gan gynnwys ardal Caerdydd heddiw) oedd y Silwriaid.\nRoedd y Silwriaid yn bobl gref, ddewr a amddiffynnodd eu tir yn ffyrnig, ac mae'n debyg eu bod wedi brwydro’n galed yn erbyn y Rhufeiniaid.\nArhosodd y Rhufeiniaid yng Nghymru am fwy na 350 mlynedd a byddai’r rhan fwyaf o’r cyfnod hwnnw wedi bod yn heddychlon. Yn raddol daeth y bobl leol i dderbyn eu rheolaeth, gan ddysgu o’u syniadau a’u dyfeisiadau a mabwysiadu eu ffordd o fyw.\nDefnyddiwch y saeth ‘Nesaf’ i ddysgu mwy am y cyfnod hwn mewn hanes.\nCododd y Rhufeiniaid bedair caer yng Nghaerdydd. Y mwyaf o’r pedair oedd y cyntaf i’w chodi. Petai’r gaer honno’n dal i sefyll heddiw, ni fyddai'n bosib i chi yrru heibio'r Castell!\nRoedd yn ymestyn dros y ffordd y tu blaen ac wrth ochr y Castell a thros rannau o'r ardal sy’n cael ei hadnabod fel Parc Bute heddiw (ar y ddwy ochr arall i'r Castell).\nRoedd yr ail a’r drydedd gaer yn llawer llai. Roedd rhannau o’r caerau ar dir sydd bellach yn rhan o Barc Bute. Os edrychwch chi ar y mur gyferbyn â phrif fynedfa’r Castell, roedd rhannau o’r gaer gyntaf, yr ail a’r drydedd y tu hwnt i’r mur hwnnw.\nY bedwaredd gaer oedd y mwyaf ond un. Petaech mewn awyren yn hedfan dros Gastell Caerdydd heddiw ac yn edrych i lawr arni, mae’r muriau allanol yn dangos maint y bedwaredd gaer.\nGweld sut mae’r castell wedi newid dros yr oesoedd\nPwy oedd yn teyrnasu\nTra’r oedd y Rhufeiniaid ym Mhrydain, roedd ganddyn nhw lawer o wahanol ymerawdwyr yn Rhufain- llawer gormod i sôn amdanyn nhw yma! Dim ond am gyfnod byr iawn yr oedd rhai ohonyn nhw'n llywodraethu.\nYn ôl y sôn, o’r ymerawdwr cyntaf (Awgwstws) tan y flwyddyn 395 OC, roedd 147 ohonynt! Chwiliwch ar y we ac mewn llyfrau i weld os gallwch chi ganfod faint o ymerawdwyr fuodd rhwng 43 a 410 OC.\nPetaech chi’n Rhufeiniwr yn cyrraedd yng Nghaerdydd am y tro cyntaf, byddai wedi edrych yn hollol wahanol i’r ffordd y mae’n edrych heddiw.\nByddai’r Rhufeiniaid wedi gallu gweld y môr, sef ardal Bae Caerdydd heddiw, yn glir a'r mynyddoedd cyfagos.\nByddai Afon Taf sydd heddiw’n llifo drwy Barc Bute o'r môr wedi bod yn llawer agosach at y Castell. Byddai’r Rhufeiniaid wedi ystyried ei fod yn lle da i godi caer gan fod yr afon mor agos. Roedd yn golygu y gallan nhw fod wedi cludo'r nwyddau yr oedd eu hangen arnyn nhw i adeiladu'r gaer a llawer o'r bwyd yr oedden nhw ei angen mewn cychod, a byddai wedi gwneud masnachu â gwledydd eraill yn llawer haws.\nYn ddiweddar, daethpwyd o hyd i dystiolaeth sy’n dangos bod pobl wedi bod yn byw ar y tir lle saif Castell Caerdydd heddiw cyn cyfnod y Rhufeiniaid, ond ychydig iawn a wyddom amdanyn nhw ar hyn o bryd. Dim ond amser a ddengys!


Cwmnïau a Masnachol | Swayne Johnson Cyfreithwyr\nHome » Gwasanaethau Busnes » Cwmnïau a Masnachol\nCwmnïau a Masnachol\nSefydlu eich busnes\nGwerthu, Prynu a Chyfuno\nYstadau gyda Thir\nGall ein tîm arbenigol o gyfreithwyr masnachol eich helpu a’ch cynghori ar bob agwedd o reoli eich busnes, p’un a ydych yn fasnachwr unig, masnachfraint, partneriaeth neu’n gwmni cyfyngedig, a ph’un a ydych nemor cychwyn neu wedi’ch sefydlu ers blynyddoedd. Rydym yn gweithio’n agos â chi a’ch cynghorwyr proffesiynol eraill i sicrhau eich bod yn ddigon tawel eich meddwl i ganolbwyntio ar yr hyn yr ydych eisiau ei wneud – rheoli busnes llwyddiannus.\nTrwy weithio’n agos â chi i ganfod beth yw anghenion eich busnes, gallwn gynnig cyngor i chi am fanteision gwahanol strwythurau, a’ch helpu i sefydlu eich busnes newydd, o baratoi amodau a thelerau safonol y busnes a chanllawiau cyflogaeth, i gyfansoddiadau ar gyfer rhedeg y busnes, partneriaeth neu gytundebau rhanddeiliaid, a chofrestru eich cwmni gyda Thŷ’r Cwmnïau. O’r cychwyn un, gall ein cyngor arbenigol wneud gwahaniaeth a sicrhau bod eich busnes yn cael y dechrau gorau posib.\nGall ein cyfreithwyr arbenigol helpu eich busnes hefyd os yw wedi’i sefydlu ers blynyddoedd. O helpu gyda’ch problemau cyflogaeth, eich cynghori am newid y strwythur neu wneud newidiadau i’ch cyfansoddiadau a dogfennau llywodraethu, i’ch helpu gyda chontractau a gweithio gyda’n harbenigwyr cyfreitha pan fydd yr angen yn codi. Rydym hefyd yn gweithio’n agos gyda’n cydweithwyr Cleientiaid Preifat i sicrhau y bydd eich busnes yn gallu parhau os byddwch yn marw neu’n colli’r gallu i’w reoli.\nBydd angen i’r rhan fwyaf o fusnesau gael safle i weithio ynddo – p’un a ydych yn prynu neu’n rhentu (neu’n prynu i rentu), a ph’un a ydych yn defnyddio swyddfa mewn adeilad neu warws diwydiannol mawr – a gall ein cyfreithwyr cwbl gymwysedig sicrhau bod yr eiddo ‘perffaith’ yr ydych wedi dod o hyd iddo yr un mor ‘berffaith’ o safbwynt cyfreithiol. Byddwn yn sicrhau eich bod yn derbyn y wybodaeth yr ydych ei hangen am yr eiddo ac na fyddwch yn canfod pethau annymunol ac annisgwyl amdano, a bod y gwaith yn cael ei symud ymlaen mor gyflym ag y bo modd, fel eich bod yn gallu cynllunio eich camau nesaf heb oedi dianghenraid. Beth bynnag yw anghenion eich Eiddo Masnachol, gall Cwmni Cyfreithwyr Swayne Johnson eich helpu i gyflawni’r hyn yr ydych ei eisiau.\nMae contractau masnachol yn cynnwys amrywiaeth eang o bynciau ac amgylchiadau. Ond, mae’r egwyddorion sylfaenol yr un fath i bob contract. Mae gan ein cyfreithwyr brofiad o amrywiaeth o gontractau busnes, yn cynnwys cytundebau prynu a gwerthu, cytundebau breinio a chytundebau mentrau ar y cyd. Gallwn helpu i baratoi amodau a thelerau safonol i fusnesau a gallwn gynghori ar y mwyafrif o drefniadau cytundebol.\nMae angen diogelu syniadau busnes arloesol, dyluniadau a brandiau a logos y mae pobl yn eu hadnabod ac yn ymddiried ynddynt, ac mae gennym gynghorwyr arbenigol sy’n gallu rhoi arweiniad i chi ar y ffordd orau o ddiogelu neu werthu hawliau eiddo deallusol eich busnes neu eu defnyddio mewn unrhyw ffordd arall. Gall ein cyfreithwyr gynnig cymorth ac arweiniad am Nodau Masnach a Hawlfraint, yn ogystal â rhoi cyngor cyffredinol i chi am batentau, a hawliau dylunio wedi’u cofrestru ac heb eu cofrestru.\nP’un a ydych yn gobeithio corffori busnes sy’n bodoli’n barod neu gychwyn un newydd, gallwn eich helpu i baratoi eich Erthyglau Cymdeithasu, i greu eich cwmni cyfyngedig newydd, ac i drosglwyddo asedau i’r cwmni. Yn aml iawn mae pobl yn dewis cwmnïau teulu neu gwmnïau bach preifat yn lle partneriaethau, a gall y rhain fod yn ffordd fwy priodol o wneud busnes ac yn fwy effeithlon o ran treth. Hefyd, trwy weithio gyda’ch cyfrifyddion (a chydweithwyr mewn adrannau eraill pan fo raid), gallwn sicrhau bod gan eich cwmni’r trefniadau mwyaf effeithiol i ymdrin â materion megis rheolaeth gan reolwyr, gwrthdaro, ymddeoliad ac olyniaeth.\nP’un a ydych yn gwerthu neu’n prynu asedau busnes neu gyfranddaliadau cwmni, neu’n cyfuno gyda busnes arall neu’n sefydlu menter ar y cyd, mae’r problemau perthnasol yn gymhleth, ac mae’n hanfodol bwysig cael cyngor arbenigol o’r cychwyn un. Gallwn eich helpu i baratoi Penawdau’r Telerau, a fydd yn helpu i lywio cwmpas y trafodiad, yn ogystal ag ymdrin â chytundebau cyfrinachedd a chyfyngu. Byddwn yn sicrhau bod telerau’r trafodiad yn deg, a’ch bod yn gwybod yn union beth yw eich hawliau a’ch cyfrifoldebau o dan y contract. Byddwn yn gweithio gyda’ch cyfrifyddion, eich bancwyr a phobl broffesiynol eraill i sicrhau bod eich trafodiad yn cael ei gwblhau’n gyflym ac yn llwyddiannus.\nMae nifer o ystadau mawrion i’w cael yng Ngogledd Cymru a Swydd Gaer, ac mae Swayne Johnson yn fodlon iawn bod nifer o Ystadau mawrion wedi ymddiried yn y cwmni i ymdrin â materion eiddo, materion yn ymwneud â chleientiaid preifat (yn cynnwys ewyllysiau a chynlluniau cymhleth ynghylch treth) ac anghydfodau.\nCartrefi Gofal a Chartrefi Nyrsio\nMae ein cyfreithwyr arbenigol yn cydweithio ar draws y gwahanol adrannau i roi’r cyngor gorau posib i berchnogion cartrefi nyrsio a chartrefi gofal am faterion eiddo, parhad busnesau, yn ogystal â chyngor am gyfreitha a chyflogaeth


Yn Sw Môr Môn, rydyn ni wedi ymrwymo i ddarparu profiad addysgol a llawn hwyl i deuluoedd, ysgolion a grwpiau. Rydyn ni’n un o’r atyniadau mwyaf poblogaidd ar Ynys Môn, gan roi syniad o’r amrywiaeth anhygoel o fywyd morol Prydeinig sydd reit ar garreg ein drws, ac rydyn ni eisiau rhannu’r pethau rhyfeddol hynny â chi.\nAr eich ymweliad, byddwch yn dysgu am greaduriaid rhyfeddol o bob cwr o arfordir y Deyrnas Unedig, fel yr octopws, congrod a siarcod Prydain, yn ogystal â’n deorfa cimychiaid a’n meithrinfa morfeirch.\nDewch draw i’r Caffi os ydych chi ar lwgu, gan fod byrbrydau poeth ac oer a chacennau cartref gwych ar gael yno, i gyd wedi eu gwneud o gynnyrch lleol.\nYna ewch i weld beth sydd gennym ni yn ein siop anrhegion wych. Mae digonedd o roddion, cofroddion a chynnyrch lleol i bob oed a chyllideb yno – i gyd o ffynonellau moesegol.\nAr gyfer y plant, mae gennym faes chwarae antur, castell neidio a sleid, a chwrs golff gwyllt anhygoel. Mae llawer o fyrddau picnic, gyda digon o le i grwpiau a theuluoedd allu mwynhau golygfeydd godidog dros baned o goffi neu ginio.


Ymgyrch i gyfieithu llyfrau awduron du i'r Gymraeg - BBC Cymru Fyw\nRydyn ni wedi diweddaru ein Polisi Preifatrwydd a Chwcis\nRydyn ni wedi gwneud newidiadau pwysig i'n Polisi Preifatrwydd a Chwcis ac rydyn ni eisiau i chi wybod beth all hyn ei olygu i chi a'ch data.\nGadewch i ni wybod eich bod yn hapus ein bod yn casglu data ar AMP\nRydyn ni a'n partneriaid yn defnyddio dyfeisiau technolegol, fel cwcis, ac yn casglu data pori er mwyn rhoi'r profiad ar-lein gorau posib i chi, ac er mwyn personoleiddio’r cynnwys a'r hysbysebion sy’n cael eu cynnig i chi. Rhowch wybod os ydych yn cytuno.\nCaniatáu'r casglu data a pharhau\nRheoli fy ngosodiadau\nRheoli gosodiadau caniatâd ar dudalennau AMP\nMae'r gosodiadau yma ar gyfer tudalennau AMP yn unig. Efallai y bydd rhaid i chi osod y dewisiadau yma eto os ewch chi i dudalennau'r BBC nad yw'n rhai AMP.\nCafodd y dudalen symudol ysgafn rydych chi wedi bod ynddi ei hadeiladu gyda thechnoleg AMP Google.\nCasglu data hanfodol\nEr mwyn gwneud i'n tudalennau gwe weithio, ry'n ni'n storio peth gwybodaeth gyfyngedig ar eich dyfais heb eich caniatâd.\nDarllen mwy am y wybodaeth hanfodol ry'n ni'n ei storio ar eich dyfais er mwyn i'n tudalennau gwe weithio.\nRy'n ni'n defnyddio'r storfa leol i storio eich dewisiadau caniatâd ar eich dyfais.\nCasglu data dewisol\nPan rydych chi'n caniatáu casglu data ar dudalennau AMP, rydych chi'n caniatáu i ni arddangos hysbysebion wedi eu personoleiddio sy’n berthnasol i chi pan rydych chi tu allan i'r DU.\nDarllen mwy am sut ry'n ni'n personoleiddio hysbysebion yn y BBC a'n partneriaid hysbysebu.\nGallwch ddewis peidio â derbyn hysbysebion wedi eu personoleiddio drwy glicio "Gwrthod y casglu data a pharhau" isod. Nodwch y byddwch chi'n parhau i weld hysbysebion, ond ni fyddan nhw wedi eu personoleiddio i chi.\nGallwch newid y gosodiadau yma drwy glicio "Ad Choices / Do not sell my info" yn y troedyn unrhyw bryd.\nGwrthod y casglu data a pharhau\nBBC News, Cymru Fyw\nYmgyrch i gyfieithu llyfrau awduron du i'r Gymraeg\nFfynhonnell y llun, AwDuron\nMae awdur o Gaerdydd wedi lansio ymgyrch i greu cronfa ar gyfer ariannu cyfieithiadau Cymraeg o lyfrau i blant gan awduron du.\nGobaith Jessica Dunrod, awdur y llyfr Dy Wallt Yw Dy Goron, yw codi £3,500 er mwyn cyfieithu 10 o lyfrau gan awduron du i'r Gymraeg.\nY nod, meddai, yw "sicrhau'r amrywiaeth fwyaf i ni ei gweld erioed o fewn llenyddiaeth Cymru".\n"Wrth i ni aros i awduron du a lleisiau ymylol eraill ddod i'r amlwg a dechrau gwerthu eu llyfrau ar y farchnad Gymreig, meddyliais mai'r ateb yn y tymor byr yw cyfieithu [gwaith] awduron du a BAME rhyfeddol i'r Gymraeg a sefydlu eu llyfrau fel llenyddiaeth Gymreig," meddai Ms Dunrod.\n"Mae'r ysgolion daer angen adnoddau cynhwysol a mwy o lyfrau Cymraeg."\nHyd yma, mae £500 wedi cael ei gyfrannu i'r gronfa.\nErs lansio'r ymgyrch mae cwmni Ms Dunrod, Lily Translates, wedi sefydlu partneriaeth gyda'r Mudiad Meithrin. Y nod yw cyfieithu o leiaf un llyfr i'r Gymraeg erbyn Nadolig.\nYn ôl prif weithredwr y mudiad, Dr Gwenllian Lansdown Davies, mae dyletswydd ar bawb i sicrhau bod awduron yn cael eu cefnogi.\nDisgrifiad o'r llun,\nMae Mudiad Meithrin yn falch o gefnogi'r ymgyrch, medd y prif weithredwr, Dr Gwenllian Lansdown Davies\n"Mae'r gwaith a'r cynllun yn ymwneud â sawl peth gwahanol," meddai.\n"Yn gyntaf: annog awduron du sydd yn sgwennu drwy gyfrwng y Gymraeg i fod yn cyhoeddi llyfrau i blant drwy gyfrwng y Gymraeg.\n"Yn ail: trosi llyfrau sydd eisoes yn bodoli gan awduron du, Asiaidd ac o leiafrifoedd ethnig i'r Gymraeg.\n"Yn drydydd: rhoi llais, llwyfan a llun i straeon sydd wedi cael eu hymylu i 'neud yn siŵr ein bod ni yn rhannu profiadau niferus gyda phlant Cymru a sicrhau bod plant du, Asiaidd ac o leiafrifoedd ethnig yn cael eu gweld mewn llenyddiaeth blant drwy gyfrwng y Gymraeg."\nYn ôl Dr Lansdown Davies, mae'r bartneriaeth hon yn un amlwg. "'Da ni'n falch iawn o gefnogi'r ymdrech hon," meddai.\nJessica Dunrod gyda chopi o'i llyfr Dy Wallt Yw Dy Goron\nY gobaith yw cynnig silff lyfrau i blant yng Nghymru sy'n amrywiol ac yn adlewyrchu cymdeithas Cymru.\nYn ôl Jessica Dunrod, byddai'r fath lyfrau wedi bod yn adnodd pwerus iddi hi yn ferch ifanc.\n"Roeddwn yn fy 30au pan y gwelais i berson o liw yn siarad Cymraeg am y tro cyntaf," meddai.\n"Mae angen llyfrau amrywiol arnom - boed [yn cynnwys] cymeriadau sydd fel y rhai yn fy llyfrau i, neu fachgen ag awtistiaeth neu anghenion niwroamrywiol.\n"Mae pawb yn haeddu gweld ei hunan mewn llenyddiaeth. Mae angen inni ddarllen eu profiadau er mwyn bod yn ddinasyddion gwell."\nMae awdur arall o Gaerdydd, Nia Morais yn cefnogi'r ymgyrch. Mae hi'n dweud bod llenyddiaeth yn arf pwerus.\n"Mae e'n really bwysig i fi, yn bersonol, achos mae e'n really bwysig gweld eich hun ar y dudalen," meddai.\n"Chi mo'yn clywed am brofiadau pobl eraill ond mewn ffordd y'ch chi'n gallu uniaethu gyda."\nYn ôl Lleucu Siencyn, prif weithredwr Llenyddiaeth Cymru, mae'r ymgyrch yn gyfle i greu newid positif.\n"Fi'n credu bod e'n deg i ddweud bod problem cynrychiolaeth mewn llenyddiaeth yn gyffredinol, ond yn enwedig felly llenyddiaeth i blant a phobl ifanc," meddai.\n"Mae 'na ddiffyg cynrychiolaeth o brofiadau byw pobl o wahanol bethau. Mae hwnna yn cyflyru pobl ifanc a phlant i deimlo bo' nhw ddim yn perthyn. Mae'n hollbwysig inni wynebu hyn.\n"Dyw e ddim yn fater o roi blaenoriaeth o flaen un grŵp neu'r llall. Mae'n fater o drial edrych ar y diffyg cynrychiolaeth a gweithredu'n fwy caled ac yn fwy positif."\nByddai hynny, meddai, yn sicrhau "bod y lleisiau llenyddol 'ma ry'n ni yn meithrin yn cael eu hyfforddi, datblygu, cyhoeddi, defnyddio - ac wedyn yn ysbrydoliaeth, wrth gwrs, i genhedlaeth newydd o ddarllenwyr a 'sgwenwyr ifanc".\nYr ysgol gyntaf i arwyddo cod sy’n parchu gwallt affro\n'Mae fy ngwallt yn symbol o fy hil ac mae'n wleidyddol'\nSefyllfa'r GIG 'ar ei waethaf' ers 25 mlynedd\nCyngor Gwynedd: Cadarnhau gwyliau Dydd Gŵyl Dewi\nLlanelli: Arestio dyn ar amheuaeth o droseddau ffrwydron\nY bugail o Rydychen sy’n barddoni’n Gymraeg\n'Mae pizza fel crefydd yn Napoli'\nCarys Davies: 'Troi diddordeb tai mewn i fusnes'\nCwestiynu 'naratif unochrog' Covid\nStar Wars a Doc Penfro\nGuto Harri - y Cymro yn Rhif 10\nOes cynrychiolaeth LHDTC+ ddigonol yn y sîn gerddoriaeth Gymraeg?\nAteb y Galw: Iwan Griffiths\nNathan Wyburn: Creu celf o Marmite a thost\nPam y gallwch ymddiried yn BBC Cymru Fyw\nCysylltwch â'r BBC\n© 2022 BBC. Nid yw'r BBC yn gyfrifol am gynnwys safleoedd allanol. Sut ry'n ni'n defnyddio dolenni allanol.


Ymgynghoriad ar gyllid yn y dyfodol ar gyfer y Rhaglen Grant Cydraddoldeb a Chynhwysiant | LLYW.CYMRU\nYmgynghoriad ar gyllid yn y dyfodol ar gyfer y Rhaglen Grant Cydraddoldeb a Chynhwysiant [HTML]\nYmgynghoriad ar gyllid yn y dyfodol ar gyfer y Rhaglen Grant Cydraddoldeb a Chynhwysiant\nNewidiadau ers 2017\nNegeseuon allweddol a themâu sy'n dod i'r amlwg\nYr hyn rydym yn cynnig ei wneud\nFel Llywodraeth, rydym yn anelu at greu Cymru fwy cyfartal – gwlad sy'n galluogi pawb i gael gafael ar wasanaethau, sy'n mynd i'r afael ag anghydraddoldeb, ac sy'n ceisio sicrhau canlyniadau tecach i'n holl ddinasyddion.\nMae'r nodau hyn yn bwysicach nag erioed ar hyn o bryd. Mae'r bwlch rhwng y bobl gyfoethocaf a thlotaf yn ein cymdeithas yn dal i dyfu, ac mae llawer o leisiau eithafol yn camfanteisio ar y cyfryngau cymdeithasol er mwyn hyrwyddo eu hagendâu o anoddefgarwch a chasineb tuag at bobl eraill. Mae Covid-19 wedi cael effaith enfawr ar bob un ohonom, ond yn anghymesur felly ar y rhai sydd wedi'u hallgáu'n gymdeithasol neu'n economaidd yn ogystal â rhai grwpiau penodol. Rydym yn gwneud popeth o fewn ein gallu i gefnogi unigolion a chymunedau drwy'r pandemig hwn.\nRhaid i ni barhau i gefnogi'r rheini sydd dal i fod yn wynebu'r risg fwyaf o wahaniaethu a thriniaeth annheg. Mae'r rhain yn cynnwys pobl anabl; pobl dduon, Asiaidd a lleiafrifoedd ethnig, Sipsiwn, Roma a Theithwyr, ffoaduriaid a cheiswyr lloches, a phobl LGBT+.\nMae ein Cronfa Cydraddoldeb a Chynhwysiant wedi bod wrth wraidd ein gwaith yn y maes hwn ers tro byd, gan ddarparu cymorth i sefydliadau cynrychioliadol sydd ag arbenigedd mewn agweddau ar gydraddoldeb a chynhwysiant a thrwy’r sefydliadau hynny. Ar yr un pryd, rydym wedi cefnogi darpariaeth gwasanaeth benodol ar gyfer rhai grwpiau allweddol. Rydym wedi buddsoddi'n sylweddol fel hyn ac yn bwriadu parhau i wneud hynny, ond nid yw hyn yn ddigon.\nRhaid i ni ystyried o bryd i'w gilydd a yw'r dull hwn yn gweithio ai peidio ac a oes angen i ni wneud pethau'n wahanol. Rwy'n arbennig o awyddus i archwilio opsiynau ar gyfer cydweithredu ar raddfa fawr er mwyn darparu'r budd mwyaf i bawb sydd dan anfantais neu sy'n profi gwahaniaethu, a dangos bod cydraddoldeb i bawb.\nMae dal yn hanfodol ein bod yn gwneud y defnydd gorau posibl o gyllidebau i gyflawni ein hamcanion, a dod â gobaith am gymdeithas sy'n newid. Dyna pam mae'r ymgynghoriad hwn mor bwysig. Mae arnom angen cyngor ac arweiniad y rheini yn y maes, y rhai sy'n darparu gwasanaethau, ac unigolion a chymunedau sydd naill ai'n cael y gwasanaethau hynny neu sydd eu hangen, i ddweud wrthym beth, os o gwbl, y mae angen ei newid.\nHoffwn annog pawb sydd â diddordeb mewn hyrwyddo cydraddoldeb a hawliau dynol yng Nghymru i ystyried y cynigion yn ofalus ac ymateb i'r ymgynghoriad hwn.\nY Dirprwy Weinidog a’r Prif Chwip.\nLansiwyd Rhaglen Gyllido Cydraddoldeb a Chynhwysiant gyfredol Llywodraeth Cymru ym mis Gorffennaf 2016. Datblygwyd y rhaglen i gefnogi ein Hamcanion Cydraddoldeb 2016-2020 a'r nodweddion gwarchodedig yn Neddf Cydraddoldeb 2010.\nBeth yw nodweddion gwarchodedig?\nMae'n groes i'r gyfraith (Deddf Cydraddoldeb 2010) i wahaniaethu yn erbyn rhywun oherwydd oedran; anabledd; ailbennu rhywedd; priodas a phartneriaeth sifil; beichiogrwydd a mamolaeth; hil; crefydd neu gred; rhyw; cyfeiriadedd rhywiol.\nGelwir y rhain yn 'nodweddion gwarchodedig.\nCyfanswm cyllideb y rhaglen yw £1.6miliwn ar gyfer 2020-21. Ar hyn o bryd mae'r rhaglen yn cynnwys grant ar gyfer pedwar sefydliad cynrychioliadol a thri Phrosiect Cynhwysiant fel a ganlyn.\nGrantiau ar gyfer cyrff cynrychiadol a'r asiantaeth arweiniol bresennol ar gyfer pob un\nRhaglen Ymgysylltu â Phobl Dduon, Asiaidd a Lleiafrifoedd Ethnig Cymru Gyfan – y Tîm Cymorth Ieuenctid Ethnig\nCydraddoldeb LGBT yng Nghymru – Stonewall Cymru\nGyrru Hawliau Anabledd ymlaen yng Nghymru – Anabledd Cymru\nCydraddoldeb Rhywiol – Rhwydwaith Cydraddoldeb Menywod Cymru\nProsiectau cynhwysiant (gwasanaethau dan gontract) ac asiantaethau arweiniol\nTeithio Ymlaen, cefnogi plant Sipsiwn, Roma a Theithwyr - Tros Gynnal Plant Cymru\nY Rhaglen Hawliau Lloches – Cyngor Ffoaduriaid Cymru, mewn partneriaeth â Thîm Cymorth Ieuenctid Ethnig, Tros Gynnal Plant Cymru, BAWSO, a Chyfiawnder Lloches\nY Canolfan Adrodd am Droseddau Casineb a Chymorth Cymru Gyfan – Cymorth i Ddioddefwyr Cymru\nYn dilyn prosesau ymgeisio a chaffael grantiau, dechreuodd y rhaglen ar 1 Ebrill 2017 am gyfnod o 3 blynedd i ddechrau. Cafodd hyn ei ymestyn a bydd bellach yn dod i ben ar 30 Medi 2021.\nMae llawer o newidiadau wedi effeithio ar y rhaglen hon ers iddi ddechrau yn 2017, yn enwedig yn ystod 2020. Mae hyn yn cynnwys digwyddiadau byd-eang a chenedlaethol yn ogystal â newidiadau yng Nghymru, gwaith Llywodraeth Cymru a chynnydd gyda'r rhaglen ei hun.\nMae'r prif newidiadau’n cynnwys y canlynol:\nPleidleisiodd y DU i adael yr Undeb Ewropeaidd yn 2016 ac amlygodd y broses hir a ddilynodd lawer o faterion yn ymwneud â chydraddoldeb a hawliau dynol, megis effeithiau ar fudwyr a'r goblygiadau ar gyfer deddfwriaeth cydraddoldeb.\nMae pandemig Covid-19 wedi cael effaith andwyol anghymesur ar rai grwpiau o bobl, gan gynnwys menywod, pobl dduon, Asiaidd a lleiafrifoedd ethnig, pobl anabl a phobl hŷn. Mae adroddiadau a gomisiynwyd gan Lywodraeth Cymru, dan arweiniad yr Athro Emmanuel Ogbonna a'r Athro Debbie Foster o Brifysgol Caerdydd, wedi dangos a dyfnhau ein dealltwriaeth o'r effeithiau hyn. Mae Llywodraeth Cymru wedi datblygu ystorfa i gasglu ynghyd adroddiadau a gwybodaeth o lawer o ffynonellau ar effaith Covid-19 ar bobl â nodweddion gwarchodedig.\nMae mudiadau Me Too a Black Lives Matter wedi tynnu sylw at gam-drin rhywiol ac anghydraddoldeb hiliol ar lefel fyd-eang, yn enwedig yn y DU, gan arwain at newidiadau mawr ar bob lefel sy'n dal i fynd rhagddynt.\nMae Llywodraeth Cymru wedi cyhoeddi Cynllun Cydraddoldeb Strategol newydd ar gyfer 2020-2024, gydag Amcanion Cydraddoldeb wedi'u mireinio.\nMae nifer o gynlluniau cydraddoldeb eraill wedi'u cyhoeddi neu'n cael eu datblygu gan Lywodraeth Cymru, gan gynnwys y Cynllun Hyrwyddo Cydraddoldeb rhwng y Rhywiau yng Nghymru, y fframwaith 'Gweithredu ar Anabledd: yr Hawl i Fyw'n Annibynnol’, y Cynllun Gweithredu Cydraddoldeb Hiliol, a'r Cynllun Gweithredu LGBT+. Mae pob un o'r cynlluniau hyn yn dod o dan y Cynllun Gweithredu Cydraddoldeb Strategol cyffredinol, ond gydag amcanion mwy penodol a chamau gweithredu penodol sydd wedi'u teilwra i'w cynulleidfaoedd.\nMae'r holl gynlluniau hyn wedi dangos sut all y gwahanol agweddau ar anghydraddoldeb gyfuno i gynyddu gwahaniaethu ac anfantais hyd yn oed yn fwy i rai pobl. Gelwir yr effaith hon yn rhyngblethedd.\nMae'r trydydd sector yng Nghymru wedi wynebu newid sylweddol yn ystod y deng mlynedd diwethaf. Gwelwyd effaith ddifrifol ar y sector o ganlyniad i Covid-19, degawd o gyni, colli cyllid yr UE a ffactorau eraill sydd wedi lleihau ffrydiau ariannu a chynyddu’r galw am wasanaethau. Mae i’r materion ehangach hyn oblygiadau sylweddol o ran cydraddoldeb a chynhwysiant, gan fod cynifer o sefydliadau trydydd sector a grwpiau cymunedol yn cefnogi pobl sy'n agored i niwed ac yn gweithio i hyrwyddo cydraddoldeb ar draws gwahanol agweddau ar fywyd yng Nghymru.\nYr hyn y mae rhanddeiliaid wedi'i ddweud wrthym am y rhaglen bresennol. Negeseuon allweddol a themâu sy'n dod i'r amlwg\nY cyfnod ariannu\nCafwyd llawer o geisiadau i ymestyn hyd y cyllid, ac yn ddelfrydol i ddarparu rhaglen 5 mlynedd ac o leiaf i osgoi cyfnodau ariannu o 1 neu 2 flynedd. Mae sefydlu a recriwtio ar ddechrau rhaglen, a dirwyn i ben ar y diwedd, yn effeithio'n sylweddol ar raglenni byrrach. Mae cyfnodau ariannu byr yn tarfu ar y ddarpariaeth ac yn arwain at fwy o drosiant staff a chanlyniadau gwaeth yn gyffredinol, hyd yn oed pan fo cyllid yn cael ei ailddyrannu o flwyddyn i flwyddyn. I'r gwrthwyneb, rydym hefyd wedi derbyn adborth sy'n dangos bod y system bresennol yn lleihau cyfleoedd i sefydliadau eraill nad ydynt yn cael eu dewis i gael cyllid, ac awgrymwyd y gallai cyfnodau ariannu hirach waethygu hyn.\nY gyllideb gyffredinol\nCydnabyddir bod cydraddoldeb yn fater ar draws holl adrannau Llywodraeth Cymru, a ddylai hefyd fod yn sail i'r holl wariant cyhoeddus yng Nghymru. Serch hynny, ystyrir bod y gyllideb benodol hon, er ei bod yn gymharol fach, yn hanfodol i ddangos ymrwymiad Llywodraeth Cymru i gydraddoldeb yn gyffredinol a grymuso sefydliadau cydraddoldeb i gyfrannu at nodau cydraddoldeb Llywodraeth Cymru, yn enwedig mewn perthynas â Deddf Llesiant Cenedlaethau'r Dyfodol, sy'n cynnwys y nod o Gymru fwy cyfartal.\nTeimlir bod angen cyllid mwy cynaliadwy ar gyfer sefydliadau cydraddoldeb cynrychioliadol allweddol gan gynnwys costau craidd, gan ddefnyddio'r egwyddor o adennill costau llawn ar gyfer ariannu prosiectau y mae Llywodraeth Cymru yn ei gefnogi drwy'r Cod Ymarfer ar gyfer Ariannu'r Trydydd Sector. Mae llawer o sefydliadau'r trydydd sector yn ei chael hi'n anodd sicrhau cyllid craidd gan fod cyllid arall yn aml yn benodol i brosiectau.\nCysoni ag Chynlluniau Cydraddoldeb Llywodraeth Cymru\nErs dechrau'r Rhaglen Gyllido Cydraddoldeb a Chynhwysiant bresennol yn 2017 mae Llywodraeth Cymru wedi cyhoeddi Cynllun Cydraddoldeb Strategol (SEP) newydd, ynghyd â'r Cynllun Cydraddoldeb Rhywiol a’r fframwaith ‘Gweithredu ar Anabledd, yr Hawl i Fyw'n Annibynnol’. Ceir ymrwymiad hefyd i gychwyn y Ddyletswydd Economaidd-Gymdeithasol yn 2021. Yn ogystal, mae gwaith yn mynd rhagddo ar y Cynllun Gweithredu Cydraddoldeb Hiliol a Chynllun Gweithredu LGBT+ i Gymru, ynghyd ag ymchwil ehangach a fydd yn llywio ein syniadau wrth i ni geisio cryfhau a hyrwyddo hawliau dynol yng Nghymru. Bydd y rhain i gyd wedi'u cwblhau ac yn eu lle erbyn i'r rhaglen gyllido newydd ddechrau. Tynnwyd sylw yn yr holl ymgysylltu â rhanddeiliaid at yr angen am gysylltiadau agosach rhwng ein cyllid a’n nodau cydraddoldeb strategol, gan gynnwys ffocws ar anghydraddoldeb economaidd-gymdeithasol a rhyngblethedd (gweler isod am esboniadau o'r termau hyn).\nBeth mae ‘rhynblethedd’ yn ei olygu?\nMae’r gair hwn yn cyfeirio at y ffordd y mae strwythurau pŵer, ar sail ffactorau fel rhywedd, hil, rhywioldeb, anabledd, dosbarth, oedran a ffydd, yn rhyngweithio â'i gilydd ac yn creu anghydraddoldeb, camwahaniaethu a gormes.\nYn hollbwysig, mae'n fater o ddeall y ffordd y gall nodweddion fel rhywedd, hil neu ddosbarth, gydweithio i greu profiadau ac anfanteision unigryw sy’n aml yn rhai amryfal mewn sefyllfaoedd penodol.\nEr enghraifft, gallai menyw ddu wynebu gwahaniaethu gan fusnes nad yw'n amlwg oherwydd ei hil (gan nad yw'r busnes yn gwahaniaethu yn erbyn dynion du) nac yn bendant oherwydd ei rhyw (gan nad yw'r busnes yn gwahaniaethu yn erbyn menywod gwyn), ond oherwydd cyfuniad o'r ddau ffactor.\nBeth y mae ‘anghydraddoldeb economaidd-gymdeithasol’ yn ei olygu?\nMae'r term hwn yn cydnabod bod anghydraddoldeb yn aml yn ymwneud â ffactorau cymdeithasol ac economaidd fel incwm, dosbarth cymdeithasol, galwedigaeth, addysg a ble rydych chi'n byw. Gall y ffactorau hyn – tlodi yn fwyaf amlwg efallai – ryngweithio â mathau eraill o anghydraddoldeb a chynyddu’r anfantais a’r gwahaniaethu a brofir gan rai pobl.\nMae Llywodraeth Cymru’n mynd i’r afael â’r materion hyn drwy weithredu Rhan 1 o Ddeddf Cydraddoldeb 2010, sef y ddyletswydd economaidd-gymdeithasol.\nRydym yn cydnabod y bydd y sefydliadau a gefnogir gan y cyllid hwn yn parhau'n annibynnol ac yn ymreolaethol. Serch hynny, dylent rannu ein gwerthoedd craidd mewn perthynas â chydraddoldeb a chynhwysiant a gallu helpu i gyflawni ein nodau a'n hamcanion strategol, gan gynnwys yr angen i weithio gyda sefydliadau eraill a ariennir gan y rhaglen hon i ffurfio partneriaethau a datblygu atebion rhyngblethol i anghydraddoldeb. Gwyddom y bydd hyn weithiau'n golygu herio Llywodraeth Cymru i wneud mwy neu newid ein dull ein hunain o ymdrin â materion penodol.\nMae ymgysylltu wedi cadarnhau gwerth rhai elfennau o'r rhaglen bresennol, yn enwedig y prosiectau Cynhwysiant sy'n darparu gwasanaethau gwerthfawr i Sipsiwn, Roma a Theithwyr; ffoaduriaid a cheiswyr lloches; a dioddefwyr troseddau casineb. Mae swyddogion hefyd o'r farn bod y prosiectau hyn wedi gweithio'n dda dros gyfnod y rhaglen, bod dal i fod angen y gwasanaethau perthnasol, a bod y canlyniadau’n cyd-fynd yn agos â'n hamcanion Cydraddoldeb Strategol a chynlluniau cydraddoldeb eraill.\nYmgysylltu ar lawr gwlad\nGall gweithio gyda sefydliadau llai ar lawr gwlad fod yn drawsnewidiol wrth ddatblygu cynlluniau cydraddoldeb a chymryd camau gweithredu a all gael yr effaith fwyaf ffafriol ar gymunedau. Awgrymir bod Llywodraeth Cymru’n darparu cyllid i sicrhau bod pob llais yn cael ei glywed a bod mwy o bobl yn gallu chwarae rhan weithredol. Gallai hyn olygu comisiynu sefydliadau mwy i weinyddu a dosbarthu cyllid i grwpiau lleol llai, neu ofyn am ddull consortia.\nCysylltiadau â chydlyniant cymunedol\nMae cysylltiadau agos rhwng y Rhaglen Cydraddoldeb a Chynhwysiant a'n Rhaglen Cydlyniant Cymunedol sy'n cefnogi timau rhanbarthol mewn awdurdodau lleol ledled Cymru sy'n gweithio i hyrwyddo cysylltiadau cymunedol da. Mae'r cysylltiadau hyn wedi'u cryfhau yn ystod y blynyddoedd diwethaf, gyda'r prif gyrff cyflawni ar bob ochr yn cydweithio'n fwy effeithiol a digwyddiadau rhwydweithio’n helpu i feithrin cydberthnasau a gwella cyfathrebu. Mae hyn yn arbennig o fuddiol o ran cysylltu sefydliadau cenedlaethol a ariennir drwy'r Rhaglen Cydraddoldeb a Chynhwysiant â blaenoriaethau a gweithgareddau lleol, gan fod y timau Cydlyniant Cymunedol o fewn awdurdodau lleol ac yn gweithio'n rhanbarthol. Fodd bynnag, mae lle i wella'r cysylltiadau hyn ymhellach er budd y ddwy raglen, er enghraifft drwy gryfhau ymhellach y trefniadau ar gyfer rhannu gwybodaeth a diweddariadau rhwng y rhaglenni.\nMae nifer o'r sefydliadau a ariennir ar hyn o bryd gan y Rhaglen Cydraddoldeb a Chynhwysiant wedi cynnal cynlluniau mentora, gyda'r nod o ddarparu cyfleoedd datblygu ac, yn yr hirdymor, cynyddu amrywiaeth ym mywyd cyhoeddus Cymru. Ystyriwyd bod y cynlluniau hyn yn rhan werthfawr o'r rhaglen, ond mae rhanddeiliaid wedi awgrymu y byddai mwy o werth cael un cynllun mentora mwy sylweddol gyda phartneriaeth ar draws y rhaglen, gan ddarparu ystod ehangach o leoliadau posibl i gyfranogwyr a lleihau gweinyddiaeth a chostau cyffredinol.\nCyflwyno rhaglen 5 mlynedd i gyd-fynd yn agosach â thymor nesaf y Senedd a fydd yn dechrau ym mis Mai 2021.\nCysoni amcanion Cyllid Cydraddoldeb ag Amcanion Cydraddoldeb Strategol Llywodraeth Cymru a chynlluniau cydraddoldeb cysylltiedig. Byddai angen i geisiadau am gyllid ddangos sut y byddai gweithgarwch yn cefnogi'r amcanion hyn. Byddai angen i sefydliadau a ariennir drwy'r rhaglen, tra'n cadw eu hannibyniaeth a'u hannibyniaeth, rannu gwerthoedd craidd Llywodraeth Cymru mewn perthynas â chydraddoldeb a hawliau dynol a gallu dangos sut y bydd eu gweithredoedd yn helpu i gyflawni ein nodau a'n hamcanion strategol.\nCynyddu'r ffocws ar anghydraddoldeb economaidd-gymdeithasol a rhyngblethedd. Byddai hyn yn golygu rhoi mwy o sylw i anghydraddoldebau sy'n ymwneud â gwahaniaethau mewn incwm, dosbarth cymdeithasol, galwedigaeth, addysg a lle mae pobl yn byw (anghydraddoldeb economaidd-gymdeithasol), yn ogystal â'r ffyrdd y mae gwahanol agweddau ar anghydraddoldeb yn rhyngweithio (rhyngblethedd). Gallai hyn arwain at ymrwymo cyfran lai o'r cyllid at nodweddion gwarchodedig unigol a mwy i gydweithio rhwng sefydliadau cydraddoldeb strategol.\nYn amodol ar y ddwy egwyddor flaenorol, cadw ein ffocws ar hil, anabledd, rhyw a LGBT+ fel y prif nodweddion gwarchodedig i'w cefnogi drwy'r cyllid hwn. Byddwn yn ceisio cydbwysedd rhwng dulliau rhyngblethol a chamau gweithredu wedi'u targedu at grwpiau penodol. Nid yw’r pethau hyn yn gwrthdaro â'i gilydd yn naturiol. Mewn rhai amgylchiadau, er enghraifft, bydd yn bwysig cyflawni camau gweithredu penodol yn y Cynllun Gweithredu Cydraddoldeb Hiliol neu'r Fframwaith Anabledd, ac mewn amgylchiadau eraill bydd yr un mor bwysig ymdrechu i sicrhau dull cynhwysol a thrawsbynciol o ymdrin â chydraddoldeb, gan ddangos bod cydraddoldeb ar gyfer pawb.\nParhau i ariannu gwasanaethau sydd wedi dangos eu gwerth a'u heffeithiolrwydd. Gallai hyn gynnwys contractau presennol cyfan, megis y Ganolfan Adrodd am Droseddau Casineb a Chymorth (a fyddai'n destun proses ail-gaffael), ond gallai hefyd gynnwys elfennau o waith sy'n cael eu hariannu gan grant ar hyn o bryd, megis cynlluniau mentora.\nGofyn am gydweithio ar draws y rhaglen ac annog ceisiadau gan gonsortia. Yn y rhaglen bresennol, mae'r math hwn o waith wedi arwain at fanteision sylweddol gan ei fod yn dod â sefydliadau at ei gilydd i gyflawni nodau cyffredin ac yn meithrin cydberthnasau cynaliadwy â rhanddeiliaid o fewn y sector. Gallai hyn gynnig mantais ychwanegol hefyd, sef galluogi cyllid o'r rhaglen hon i gyrraedd rhai sefydliadau na fyddent mewn sefyllfa i arwain ffrwd waith ond a allai wneud cyfraniadau pwysig mewn consortiwm.\nCysoni’r Rhaglen Cydlyniant Cymunedol a’r Rhaglen Cydraddoldeb yn agosach er mwyn gwella ymhellach y gweithgarwch a'r berthynas waith rhwng y ddwy raglen. Er enghraifft, byddai ymgysylltu â'r timau cydlyniant a threfnu a chymryd rhan mewn digwyddiadau rhwydweithio ar y cyd yn ofynion ar gyfer cyllid cydraddoldeb.\nYn seiliedig ar yr egwyddorion hyn, mae’r cyllid yn debygol o gynnwys cyfuniad o'r prif elfennau canlynol.\nGwasanaethau wedi’u caffael\nMae rhai elfennau o'r rhaglen bresennol yn darparu gwasanaethau clir a fyddai, pe baent yn dod i ben, yn cael effaith andwyol ar eu cleientiaid.\nMae hyn yn cynnwys y prosiectau sy'n cefnogi dioddefwyr troseddau casineb; ffoaduriaid a cheiswyr lloches; a chymunedau Sipsiwn, Roma a Theithwyr. Byddai angen caffael neu ail-gaffael y gwasanaethau hyn drwy broses gystadleuol agored er mwyn iddynt barhau pan ddaw'r contractau presennol i ben ym mis Hydref 2021.\nFel y nodwyd uchod, efallai y bydd gwasanaethau eraill yn y rhaglen ehangach y gellid eu caffael yn y dyfodol. Gallai cynllun mentora trawsbynciol, er enghraifft, fod yn un gwasanaeth ychwanegol o'r fath.\nEfallai y byddwn hefyd yn comisiynu sefydliadau i ddosbarthu grantiau i sefydliadau lleol llai i'w galluogi i gyfrannu at gyflawni ein hamcanion cydraddoldeb.\nGweithgarwch a ariennir gan grant\nGellid ailgynllunio gweithgarwch arall a ariennir o dan y rhaglen bresennol ar sail yr egwyddorion a nodir uchod a'i agor i fyny ar sail grant cystadleuol i sefydliadau gefnogi amcanion cydraddoldeb Llywodraeth Cymru. Byddai hyn yn cynnwys sicrhau cydbwysedd rhwng cymorth parhaus ar gyfer nodweddion gwarchodedig penodol, dulliau gweithredu rhyngblethol a chyflawni prosiectau penodol sy'n deillio o'r cynlluniau gweithredu cydraddoldeb. Byddai’r meini prawf ar gyfer y cyllid cael eu cynllunio yn unol â hynny.\nA ydych o'r farn bod y ddogfen hon yn crynhoi'r prif faterion y dylid eu hystyried mewn perthynas â'r rhaglen ariannu hon? Amlinellwch unrhyw faterion sydd ar goll yn eich barn chi neu y mae angen rhoi sylw pellach iddynt?\nYdych chi'n cefnogi'r cynnig ar gyfer rhaglen hirach, 5 mlynedd? Os na, eglurwch eich rhesymau'n gryno.\nA fyddech yn fodlon bod Llywodraeth Cymru’n darparu cyllid craidd ar gyfer rhai sefydliadau cydraddoldeb strategol? Os na, eglurwch eich rhesymau'n gryno.\nYdych chi'n cefnogi parhau â'r gwasanaethau presennol ar gyfer grwpiau penodol? A oes unrhyw wasanaethau eraill y dylid eu cynnwys yn y ddarpariaeth hon yn eich barn chi? Os na, eglurwch eich rhesymau'n gryno.\nBeth ddylai'r cydbwysedd fod rhwng gwasanaethau wedi’u caffael, cyllid craidd a phrosiectau a ariennir gan grantiau? Sut fyddech chi'n rhannu'r gyllideb (£1.6miliwn ar hyn o bryd) rhwng y meysydd hyn?\nYdych chi'n cytuno y dylai'r cyllid hwn gyd-fynd â'r am canion a nodir yng Nghynllun Gweithredu Cydraddoldeb Strategol 2020-2024 Llywodraeth Cymru?\nYdych chi'n credu y dylid neilltuo rhywfaint o'r cyllid i gefnogi camau gweithredu cydraddoldeb ehangach a chydweithio rhwng sefydliadau cydraddoldeb?\nYdych chi'n cytuno y dylai'r cyllid hwn gyd-fynd â'n cynlluniau cydraddoldeb penodol fel y Cynlluniau Gweithredu Cydraddoldeb Rhywiol, Cydraddoldeb Hiliol ac LGBT+?\nHoffem wybod eich barn am yr effaith y byddai'r canllawiau yn eu cael ar y Gymraeg, yn benodol ar gyfleoedd i bobl ddefnyddio'r Gymraeg ac ar beidio â thrin y Gymraeg yn llai ffafriol na'r Saesneg. Beth fyddai'r effeithiau, yn eich barn chi? Sut y gellid cynyddu effeithiau cadarnhaol, neu leihau effeithiau negyddol?\nEsboniwch hefyd sut, yn eich barn chi, y gellid trefnu neu newid y dull polisi arfaethedig er mwyn sicrhau effeithiau cadarnhaol neu mwy o effeithiau cadarnhaol ar gyfleoedd i bobl ddefnyddio'r Gymraeg ac ar beidio â thrin y Gymraeg yn llai ffafriol na'r Saesneg, ac atal unrhyw effeithiau andwyol ar gyfleoedd i bobl ddefnyddio'r Gymraeg ac ar beidio â thrin y Gymraeg yn llai ffafriol na'r Saesneg.\nRydym wedi gofyn nifer o gwestiynau penodol. Os oes gennych unrhyw faterion cysylltiedig nad ydym wedi ymdrin â nhw'n benodol, ddefnyddiwch y blwch hwn i'w nodi.\nCyflwynwch eich sylwadau erbyn 16 Ebrill 2021, ar un o`r ffurfiau a ganlyn:\nlawrlwytho, llenwi ein ffurflen ymateb ac e-bostio i YmgynghoriadDyfodolCyllidCydAChyn@llyw.cymru\nY Tîm Cydraddoldeb\nY sylfaen gyfreithlon ar gyfer prosesu gwybodaeth yn yr ymarfer casglu data hwn yw ein tasg gyhoeddus; hynny yw, arfer ein hawdurdod swyddogol i ymgymryd â rôl a swyddogaethau craidd Llywodraeth Cymru.


Trosglwyddo Gwres PET Ffilm | cyflenwr gwneuthurwr o Vietnam dosbarthwr cyfanwerthwr\nTrosglwyddo Gwres PET Ffilm\nRydym wedi bod yn gweithgynhyrchu, yn cyflenwi ac allforio ein cwsmeriaid ledled y byd gyda llawn-lein o ansawdd uchel Trosglwyddo Gwres PET Ffilm. Rydym wedi bod yn gymwys garfan o weithwyr medrus ac ymroddedig yn rhoi eu gorau i gynhyrchu cynnyrch o ansawdd gorau ar gyfer cwsmeriaid rhyngwladol. Ac rydym yn ymdrechu'n galed i ddarparu ystod eang o anghenion busnes ein cwsmeriaid 'ac yn cyflenwi ein cynnyrch o ansawdd ar draws y byd. Ar sail ein offer uwch a thechnoleg rhagorol, rydym yn cynnig amrywiaeth eang o gynhyrchion sy'n dibynnu ar reoli ansawdd llym, rheoli gwyddonol ac aml-drefn yn ystod gwiriad ansawdd. Rydym yn croesawu cwsmeriaid newydd a hen i gysylltu â ni am berthynas busnes yn y dyfodol.\n2.Mae'n’s ddigon tryloyw i leoli.\n3.ymwrthedd tymheredd uchel.\n4.Ni fydd yn gadael glud ar y ffabrig.\n6.Mae'n‘s addas i'w trosglwyddo rhinestone,label brand,crys chwaraeon,un lliw.logo.\n999999999 http://schema.org/InStock USD 2020-12-31 https://www.heattransferpaper.co/cy/heat-transfer-pet-film.html\nTrosglwyddo Gwres PET Ffilm cynhyrchu ac yn Trosglwyddo Gwres PET Ffilm cyflenwr dosbarthwr ffatri hefyd yn cyfanwerthwr - dros 33,817 brynwyr o gwmpas y byd ar heattransferpaper.co


Banbury - Wicipedia\nplwyf sifil, tref farchnad\nErmont, Hennef (Sieg)\nHanwell, Bourton, Adderbury, Bodicote, Bloxham, Broughton, North Newington, Drayton, Rhydychen\nTref a phlwyf sifil yn Swydd Rydychen, De-ddwyrain Lloegr, yw Banbury (Cymraeg: Banbri neu Bambri). Fe'i lleolir yn ardal an-fetropolitan Cherwell. Saif ar y ffin rhwng Swydd Warwick a Swydd Northampton. Mae gorsaf reilffordd y brif lein yno, hanner fordd rhwng Birmingham a Paddington. Mae'n agos i'r M40.\nMae Caerdydd 142.2 km i ffwrdd o Banbury ac mae Llundain yn 104.2 km. Y ddinas agosaf ydy Rhydychen sy'n 34.5 km i ffwrdd.\nMae hen gerdd i blant am farchogaeth ceffyl i Banbury. Mae cerflun yng nghanol y dref o'r fenyw yn y gerdd.\nBrwydr Edgecote Moor[golygu | golygu cod y dudalen]\nYmladdwyd un o frwydrau Rhyfel y Rhosynnau sef Brwydr Edgecote Moor neu "Frwydr Banbri" 6 milltir (9.7 km) i'r gogledd-ddwyrain o'r pentref. Ymladdwyd y frwydr ar 26 Gorffennaf 1469 rhwng Richard Neville, 16ed Iarll Warwick ac Edward IV; gyda Richard yn cipio Coron Lloegr.\nRoedd maes y gad 6 milltir (9.7 km) i'r gogledd-ddwyrain o Banbury, yng ngogledd Swydd Rydychen; saif heddiw ym mhlwyf Chipping Warden ac Edgcote, ar y ffin rhwng Swydd Warwick a Swydd Northampton. Yr adeg honno, fodd bynnag, roedd y rhyd ar afon Cherwell, sef canolbwynt y frwydr, yn Swydd Northampton.\nFine Lady, cerflun gan Artcycle (2005) yn darlunio'r hwiangerdd Saesneg, "Ride a cock horse to Banbury Cross"\nGorsaf reilffordd Banbury\n↑ British Place Names; adalwyd 19 Mai 2020\nDinasoedd a threfi Swydd Rydychen\nAbingdon-on-Thames · Banbury · Bicester · Burford · Carterton · Charlbury · Chipping Norton · Didcot · Faringdon · Henley-on-Thames · Thame · Wallingford · Wantage · Watlington · Witney · Woodstock\nEginyn erthygl sydd uchod am Swydd Rydychen. Gallwch helpu Wicipedia drwy ychwanegu ato.\nWedi dod o "https://cy.wikipedia.org/w/index.php?title=Banbury&oldid=10777474"\nEgin Swydd Rydychen\nPlwyfi sifil Swydd Rydychen\nTrefi Swydd Rydychen\nNewidiwyd y dudalen hon ddiwethaf ar 19 Medi 2020, am 22:19.


A fyddaf yn ddigon da ar gyfer y lefel academaidd nesaf? Student Space | A fyddaf yn ddigon da ar gyfer y lefel academaidd…\nO ganlyniad i’r coronafeirws, mae'r rhan fwyaf o fyfyrwyr wedi profi tarfu ar eu haddysg. O dan yr amgylchiadau hyn, mae'n naturiol i chi deimlo nad ydych chi wedi paratoi'n ddigonol ar gyfer eich cam astudio nesaf.\nCredu yn eich gallu academaidd\nHunaneffeithiolrwydd academaidd yw ein cred ni yn ein gallu ein hunain i lwyddo'n academaidd.\nMae'n bwysig i'n dysgu a'n cyflawniad yn y dyfodol. Mae credu eich bod yn gymwys i wneud rhywbeth yn cael effaith ar eich hyder a'ch gallu i wneud tasgau cymhleth. Mae'n naturiol os ydych chi'n poeni y gallai bylchau yn eich dysgu danseilio'ch gallu academaidd, eich hyder a'ch cyflawniad yn y dyfodol.\nFodd bynnag, mae'n bwysig cofio bod pawb arall wedi cael yr un profiad. Nid yw bylchau yn eich dysgu yn fylchau yn eich gallu - gyda chefnogaeth ac amser a thrwy astudio, bydd y bylchau hyn yn cael eu llenwi.\nCofiwch, mae llawer o dystiolaeth o'ch gallu eisoes. Edrychwch ar yr hyn rydych chi wedi'i gyflawni eisoes: fe wnaethoch chi lwyddo i astudio, cael lle mewn prifysgol a pharhau â'ch addysg yn ystod pandemig. I wneud hynny, mae’n rhaid eich bod yn fyfyriwr da.\nSut i baratoi ar gyfer y lefel nesaf\nWrth gwrs, gallwch chi hefyd helpu i feithrin eich hyder a'ch medrusrwydd eich hun drwy'r ffordd rydych chi'n ymgysylltu â'ch dysgu.\nOs ydych chi'n teimlo'n bryderus am eich gallu, efallai y byddwch eisiau osgoi meddwl amdano neu osgoi ymgysylltu ag astudio o gwbl. Mae hwn yn ymateb arferol i bethau sy'n gwneud i ni deimlo'n bryderus, ond yn yr achos hwn mae ein hemosiynau'n camddarllen y sefyllfa.\nBydd treulio rhywfaint o amser yn paratoi yn helpu i wella eich hyder a'ch gallu i lwyddo pan fydd y flwyddyn academaidd yn dechrau.\nDyma rai ffyrdd y gallech chi ddechrau arni:\nGweithio eich ffordd drwy restr ddarllen\nGwylio rhai darlithoedd neu fideos ar-lein am eich pwnc (o ffynonellau safonol)\nYmgyfarwyddo â thermau a chysyniadau allweddol\nAtgoffa eich hun o’r hyn rydych chi'n ei fwynhau am eich pwnc a neilltuo rhywfaint o amser i edrych ar hynny.\nA bydd eich prifysgol yn helpu\nMae'ch prifysgol eisoes yn gwybod eich bod wedi profi tarfu ar eich dysgu. Fe weithiodd darlithwyr ledled y wlad yn galed i addasu eu haddysgu ar gyfer yr amgylchiadau hyn. Os ydych chi'n teimlo bod bylchau yn eich gwybodaeth, ni fydd eich darlithwyr yn synnu os byddwch chi'n gofyn iddyn nhw am help.\nPeidiwch â bod ofn gofyn am gefnogaeth gyda'ch dysgu os bydd arnoch chi ei hangen. Bydd gan eich prifysgol amrywiaeth o gefnogaeth i'ch helpu chi i wella eich sgiliau academaidd, gan gynnwys tiwtoriaid personol, llyfrgellwyr a chynghorwyr sgiliau astudio. Edrychwch ar yr hyn y gall eich prifysgol ei gynnig i chi a defnyddiwch y gefnogaeth hon i helpu i wella'ch dysgu a'ch hyder.


‘Miss Alice’ Llandudno yn bwrw i’r dwfn i godi arian at Hosbis Dewi Sant – St David's Hospice\n‘Miss Alice’ Llandudno yn bwrw i’r dwfn i godi arian at Hosbis Dewi Sant\nFe wnaeth Millie Woodyatt, sy’n naw oed ac yn ddisgybl yn Ysgol Craig y Don, gymryd rhan yn Nhrochiad Gŵyl San Steffan Llandudno 2019 ac mae hi wedi codi £170 at Hosbis Dewi Sant, yr elusen a ddewisodd hi.\nGwelodd y trochiad blynyddol yn y môr gannoedd o ymdrochwyr mewn gwisg ffansi yn rhuthro tuag at y dŵr am nofiad iachusol iawn, gyda’r tymheredd ar ei gyfer yn -3°c oerllyd.\nBu Millie, yr ymunwyd â hi gan Faer Llandudno, y Cynghorydd Angela O’Grady, yn gefnogwr i’r hosbis leol trwy’i blwyddyn fel ‘Miss Alice’ Llandudno, wrth iddi helpu mewn llawer o ddigwyddiadau eraill, megis y Ffair Nadolig.\n“Diolch i Millie neu ‘Miss Alice’ am ei chefnogaeth barhaus i’r Hosbis, fe’i gwerthfawrogir yn fawr.\n“Bydd yr arian a godwyd yn mynd tuag at gynnal y gofal a roddwn i gleifion a’u teuluoedd yma yn Hosbis Dewi Sant.”\nCAPSIYNAU’R LLUN – ‘Miss Alice’ Llandudno yn cyflwyno’r siec\nCefnogwch Hosbis Dewi Sant ar eich diwrnod arbennig →← Her weiren wib er mwyn elusen!